text:
Ibintu byose biba ku isi birahinduka. Ushobora guhura n’umuntu mu mwaka umwe mwahura nyuma y’imyaka itanu ukaba wanamuyoberwa, ashobora kuba yarabyibushye cyangwa se yarananutse. Ibi byose niko biba no ku byaremwe byose kuko bihindukana n’ibihe.
Mu bintu bikwiye kunezeza abantu bizera Imana ni uko idahinduka. Ibi bikwiye kudutera ibyiringiro mu mitima yacu.
Imana ifite umwihariko ukomeye kurenza ibindi bintu byose, ntihinduka, ntisaza, ntibyibuha cyangwa ngo inanuke, ntijyana n’igihe ngo kiyisige ifite ubudahangarwa muri byose. Uko yahoze niko iri ni nako izahora ibihe byose. ‘’Yesu kristo uko yari ari ejo, n’uyu munsi niko ari kandi niko azahora iteka ryose.’’(Abaheburayo 13:8)
Niba Yesu ari uko yahoze, bivuga ngo urukundo rwe ntiruhinduka, ubutware bwe ntibuhinduka, aracyafite ubushobozi bwo gukiza indwara zose, bwo kugaburira abashonje, bwo gusubiza ibyifuzo byose kandi anamenya ibyo tumubwira mbere y’uko tubimubwira.
Ibi bvuga ko uko yabanye n’abakera natwe niko yabana natwe kuko ntiyacitse intege kubera gusaza kandi ngo ibihe biyiyobere.
Aya magambo nk’uko umwanditsi yayandikiye Abaheburayo yererekana ukuntu Yesu adahinduka, ahubwo ari uko yahoze kuva kera. Kuba Yesu adahinduka bikwiye gutuma turushaho kumwizera.
Mu by’ukuri dukwiye kugirira Imana icyizere no kuyiharira imigambi yacu yose n’ibyifuzo ndetse tukanabikangurira abandi kuko Imana ifite ububasha n’imbaraga bihambaye.
Hari igihe usanga twizera Imana ariko akenshi Satani akatwuzuzamo gushidikanya ndetse bikadutera kudasengana Imana kwizera. Bibiliya itubwira ko umuntu utizera ntibishoboka ko ayinezeza,kuko uwegera Imana akwiriye kwizera yuko iriho,ikagororera abayishaka. ( Abaheburayo 11:6)
Ushobora gusenga ukabona amasengesho yawe adasubirijwe igihe watekerezaga ntibikagutere kurambirwa ahubwo ukomeze uyiringire nk’uziko idahindurwa n’ikintu icyo aricyo cyose kuko si umuntu.
Ntabwo dukwiye kwemerera impamvu iyo ariyo yose yatuma dutakariza Imana icyizere ahubwo tujye dukomeza gutekereza cyane ku magambo yayo, dukomeze gushimangira ko Yesu adahinduka ko uko yari ari ejo nubu ariko ari kandi ko ari ko azahora iteka ryose.


c: text/html

text:
Kuba by’umwihariko bamwe mu rubyiruko bagenda bigana imico n’imyitwarire by’ahandi bituma barushaho kuyirarikira maze bagakora iyo bwabaga ngo bisanishe nabo.
Igitera impungenge kikanatera kwibaza byinshi, ni uko usanga no mu bakiristo basenga by’umwihariko ab’igitsina-gore barangwa n’imyambarire iteye isoni badatinya no kuyinjirana ahera h’Imana mu rusengero mu gihe baje gusenga; byaba ari ku munsi w’icyumweru n’indi minsi isanzwe y’amateraniro.
Bene aba bakiristu cyane cyane abagore n’abakobwa; kuko ari bo bigaragaraho cyane, usanga baje mu rusengero bambaye imyenda (mini-jupe) isa n’ishotora ababareba inagaragaza ubwambure bwabo cyangwa se ugasanga bambaye udupantaro tubahambiriye cyane tubonerana ku buryo hari n’igihe ubona umwenda w’imbere, ndetse rimwe na rimwe ukabona bambaye imyenda yo hejuru igaragaza imyanya y’amabere uko yakabaye.
Nyamara ibi bice baba berekana uretse n’umuco nyarwanda, na Bibiliya ibyita imyanya y’ibanga. Bivuga ngo ni imyanya igomba kurebwa no kumenywa na nyirayo wenyine.
Ni iyihe mpamvu ibatera gutinyuka kuyizana no mu nzu y’Imana?
Kumenya impamvu itera aba bantu gukora ibi, iragoye:
1. Hari ubikora mu rwego rwo kwigana abandi bantu yabonanye iyo myambarire, tutareka kuvuga ko iba inateye isoni, cyane cyane ko hari nubwo uyambaye ubona ari umuntu wiyubashye wamureba ukagira isoni ari wowe, ukipfuka mu maso!
2. Hari ubyambara ashaka kwerekana imyenda idasanzwe atunze iwe no kwerekana ikimero n’uko umubiri we uteye no gushaka gukurura abasore n’abagabo bamwitegereza.
3. Ntawabura no kuvuga ko hari kandi n’ubikora ashaka kugaragaza ko aberwa no gushaka kwemeza bagenzi be b’abagore n’abakobwa ko abarenze n’ibindi.
Iruhande rw’izi mpamvu tubonye haruguru, iri nyamukuru ni uko bene uyu witwara atya aba azi ko mu rusengero naho ari ahantu hahurira abantu benshi baturutse imihanda yose byakoroha ko bamurebera icyarimwe.
Hari ibikorwa bakora ntihagire urabukwa nyamara bo bazi ibyo barimo!
Akenshi bene aba bantu iyo bari mu rusengero usanga ari bo bashaka kugaragara mu mirimo myinshi kurusha abandi, ndetse byaba na ngombwa ukabona ari bo batanga abandi kujya imbere mu gihe cyo gutanga amaturo, gushima Imana n’ibindi nk’ibyo; wagenzura neza ukabona ko bene uyu ashaka kurangaza abantu gusa, agenda buhoro buhoro kugira ngo bamutindeho bamureba.
Hari udashobora gukora ibi ahubwo akajya asohoka buri kanya; yinjira cyangwa asohoka. Ibi bituma arushaho kugaragara cyane ari nako abamuhozaho ijisho bibaza kuri iyo myambarire ye ndetse bamwe mu bamutinzeho bakaba banahavana amarari y’uburyo butandukanye. Nyamara ibi si ibyo gushimwa na gato ntibikwiye umukiristu uvuga ko yubaha Imana atayiryarya.
Bene Data, Bibiliya iratwihanangiriza itwibutsa ngo “Mbese ntimuzi yuko imibiri yanyu ari insengero z’Umwuka Wera uri muri mwe, uwo mufite wavuye ku Mana? Kandi ntimuri abanyu ngo mwigenge kuko mwaguzwe igiciro, nuko rero nimutume imibiri yanyu ihimbaza Imana gusa.” (1 Abakorinto 6:19-20)
Abayoboye umukumbi w’Imana, hari ababona nta kidasanzwe kibirimo
Ikibabaje ni uko hari ubwo bamwe mu bakozi b’Imana Bibiliya iha inshingano zo kureberera umukumbi w’Imana, usanga babona iyi myitwarire igayitse mu nzu y’Imana ukabona rwose ntacyo bayivugaho cyangwa se ngo banayifatire ibyemezo ikumirwe, kuko akenshi ikiba kibashishikaje ari ukubona abantu binjira mu nsengero bayoboye kubwo gushaka umubare munini w’ababagana gusa.
Bigatera ikibazo gikomeye rero, iyo ubona bamwe mu bashumba b’igitsina-gore ari bo barangwa n’imwe muri iyi myambarire y’utujipo dukabije ubugufi, amapantaro abahambiriye cyane n’indi myenda ibambika ubusa nk’iyo, ugasanga baratanga urugero rubi ku bana b’abakobwa bakiri bato bitwa ko bayoboye. Ariko birakwiye ko Umushumba abera icyitegererezo n’urugero rwiza intama ayoboye.
Ese koko mu nzu y’Imana niho abantu bari bakwiriye kuza kwerekanira ikimero, kuberwa n’ubwiza bw’imyambaro idasanzwe batunze? Oya siko biri. Inzu y’Imana ni iyo gusengeramo no guhimbaza Imana. “Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.” (Abefeso 2:10)
Nshuti muvandimwe, ihema ry’Imana rirera kandi biradukwiye ko turyinjiramo dutinya tunahinda umushyitsi kuko nubwo ari ahantu hadahēza buri wese, ariko ni ahantu Imana iba hatandukanye rwose n’ahandi twirirwa muri gahunda zacu. Mwibuke Uwiteka abonye Mose aza yerekeza ku gihuru cyaka, aramubwira ngo “Wikwegera hano, kandi kwetura inkweto mu birenge byawe, kuko aho uhagaze aho ari ahera.” (Kuva 3:5)
Mu by’ukuri Uwiteka yashakaga kubwira Mose ko abanza kwibuka yuko aho ari kugana aho, ari ahera, hatandukanye n’ahandi yari ari. Bityo yigenzure yitunganye mbere yo kuhegera kuko Imana yera ihari.
Mu gice cya kabiri, tuzatanga izindi mpuguro nk’izi no ku basore n’abagabo cyane cyane mu ihema ry’Imana (mu rusengero) kuko nabo hari bamwe ubonana imyitwarire idakwiye umukiristu w’umusore cyangwa umugabo wiyubaha. Imana idufashe!
Izi mpuguro muzitegurirwa n’umuryango wa Gikiristu witwa Rejoice Africa Ministries
Wifuza kugira icyo utubwira kuri izi mpuguro usomye, twandikire kuri E-mail yacu: [email protected]

robotstxt: allowed

filter: keep


text:
Abakobwa burya bagira uburyo bwabo bavugamo ibintu, cyane ko ubusanzwe bazwiho amasoni no kudapfa kwerura buri kintu bashaka kuvuga. Ubu rero ni bumwe mu buryo bwinshi abakobwa bakoresha bashaka kubenga abasore.
1.Ndatekereza ko uri nka musaza wanjye.
Mu gihe umukobwa wifuzaho kuba umukunzi akubwiye gutyo, jya wumva ko yashatse kukumvisha ko atakwishimiye kuburyo wamubera umukunzi. Kukwemerera ko uba nka musaza we ni uburyo bwo kukumvisha ko ibyo gukundana nawe biri kure nk’ukwezi kuko nyine utakundana na mushiki wawe.
2.Ndacyari umwana
N’ubwo tumenyereye ko abasore bashakana n’abakobwa baruta, mu gihe umukobwa wifuzaho umukunzi akubwiye ko akiri muto burya aba yumva umuruta cyane kuburyo nta rukundo rukwiye kuba hagati yanyu ahubwo we aba agufata nk’umugabo umubyaye.
3.Singukunda muri ubwo buryo
Ibi bikunze kuba mugihe wenda umukobwa mwigana cyangwa se mukorana bityo we akagukunda bisanzwe nka mugenzi we. Niba akubwiye gutyo rero ntugashidikanye cyangwa ngo uyoberwe icyo ashatse kuvuga. Burya we aba abona mudakwiranye kuburyo wamubera umukunzi cyangwa se nyine we akaba yumva nta rukundo agufitiye(atakwiyumvamo).
4.Nta gahunda ndafata
Mu gihe usabye umukobwa ko mwakundana akakubwira ko atarafata gahunda yo gukundana burya aba yifitiye abasore benshi akunda kandi batarabivuganaho byeruye ngo afate umwanzuro. Ibi rero bituma yirinda kwica ku wundi kuko aba yumva yazakubwira yego mu gihe azaba yabonye ko ahandi byanze. Mbese ubwo aba asa n’ukwibikiye kuburyo azakwemerera mu gihe ahandi ateganya byanze.
5.Mfite indi nshuti y’umuhungu
Ibi byo nta kubitindaho rwose mu gihe umukobwa afite umukunzi yiyumvamo kandi babanye neza, iyo atagira ingeso mbi yo gutendeka akubwira nyine ko inkweto yabonye iyayo.
6.Sinjya nganira n’abahungu aho nkorera/niga
Nuhura n’uruva gusenya umukobwa akakubwira gutyo nyamuneka jya umugendera kure. Iyo akubwiye gutyo burya aba ashaka kuvuga ko uretse no kuba yagukunda atanashimishwa no kuba hamwe nawe cyangwa kuganira nawe.
7.Ntituri ku rwego rumwe urandenze
Nusaba umukobwa kukubera umukunzi akakubwira ko umurenze jya uhita wumva ko we abona akurenze. Ikiyongera kuri ibi kandi burya aba ashaka kukumvisha ko ushobora kuba wirata/wishyira hejuru kandi atari rwo rwego uriho.
8.Mpugiye ku kazi kanjye/amashuri yanjye
Nk’uko bisanzwe n’ubundi ntihakundana imburamikoro. Mu gihe umukobwa umusabye kukubera umukunzi rero akakubwira gutyo jya wumva neza ko atakubona nk’umusore yaha umwanya cyangwa ngo aguteho igihe cye. Mbese mu kinyabupfura cye aba ashaka kukumvisha ko utamunyuze kuburyo mpapanga iby’urukundo.
9. Ntabwo nzashaka
Nk’uko bisanzwe bizwi, abakobwa hafi ya bose niba atari na bose ahubwo; bifuza gushaka cyane ko ugumiwe usanga yarabaye iciro ry’imigani. Bityo rero umukobwa nakubwira ko atazashaka jya wumva ko akubona nk’inteshamutwe kandi mudakwiye kubana. Ibi na none bijya bigaragara ku bakobwa bikundira amaraha maze akifuza kwikundanira na buri wese ubishaka ngo akunde agire icyo amukuraho. Binabaho rimwe na rimwe ko umukobwa usanga aryamana n’umusore ariko akamubwira ko atazashaka. Ibi bivuga ko wowe utari umusore abonamo ko wamubera umugabo ubishoboye.
10.Tube inshuti zisanzwe
Mu gihe umukobwa akwereka ko agufitiye amarangamutima ariko akagusaba ko mwakwibera inshuti zisanzwe, burya aba agukunda ariko afite undi umwe cyangwa benshi; cyane ko bene uwo aba akunda gutendeka. Birashoboka ariko na none ko abikubwira mu rwego rwo kukumvisha ko urukundo yifuza kugukunda ari urusanzwe rwa kivandimwe, ko akubonamo umusore mwiza ariko na none udakwiye kugera ku rugero rwo kumubera umukunzi.


text:
Bisanzwe bimenyerewe ko Abanyarwanda bahinga ikawa kugira ngo bayohereze hanze y’igihugu aho inyobwa n’abanyamahanga banavuga ko iryoshye cyane mu gihe ba nyir’ukuyihinga batazi n’uko imera. Abantu batatu barimo umunyarwanda, umunyapanama n’umurusiya bariyunze bashyiraho Café connexion aho umuntu ashobora kugura kawa itunganyije yo kunywera mu rugo cyangwa se akaba yahanywera iyo bahateguriye.
Icyuma gitunganya Kawa
Café connexion iherereye mu mugi wa Butare, mu mazu ari ruguru ya Hotel Credo. Imaze amezi atatu itangiye gukora. Assumpta Zézé, utunganya iyi kawa, yaba iyo abakiriya batwara bakajya kuyinywera iwabo ndetse n’iyo banywera ahongaho, avuga ko ikawa batunganya ari iya Kigufi ho mu Karere ka Rubavu yabaye iya mbere mu buryohe umwaka ushize wa 2011.
Ngo impamvu iyi kawa ari yo bahisemo gutunganya, kwari ukugira ngo Abanyarwanda cyane cyane abatuye mu mugi wa Butare bayimenye na yo kuko ubundi abo muri aka gace bamenyereye ko ikawa ya Maraba ari yo nziza, nyamara hari n’izindi ziyirusha uburyohe.
Ikawa batunganya ni iyamaze gukurwaho ibishishwa byose bakunze kwita green coffee mu rurimi rw’icyongereza.
Barayifata rero, bakayikaranga bifashishije imashini yabugenewe bita roasting machine mu rurimi rw’icyongereza, barangiza bakayifungira mu mpapuro zabugenewe, bategereje kuzayisya hakurikijwe ibyifuzo by’abakiriya.
Imashini ikaranga kawa
Assumpta yagize ati: “hari ababa bashaka iseye cyane cyangwa iy’uduheri bitewe n’ibyo bifashisha mu kuyikora. Ni yo mpamvu rero akenshi dusya abakiriya bahibereye kugira ngo tubahe ijyanye n’ibyifuzo byabo.”
Na none kandi, mu gukaranga ikawa bashobora kuyikuramo yabaye umukara cyane, cyangwa itarahinduka cyane. Ibi na byo bituma ikawa imwe (mbere yo gukarangwa) ishobora kutagira icyanga kimwe. Ibi rero bifasha mu gutuma abaje kugura ikawa bahitamo iyo bashaka.
Imashini isya kawa
Muri rusange, abitabira kugura iyi kawa ni abazungu ndetse n’abantu babaye i Burayi. Ikilo cy’ikawa iseye abantu batahana kigurishwa F8.000, ariko n’ushaka inusu cyangwa irobo barayimuha.
Bazashyiraho uburyo bwo kwiga ibijyanye n’ikawa
N’ubwo bigitekerezwaho, Café connexion izagena iminsi ababishaka, cyane cyane urubyiruko, bazajya baza bagasobanurirwa uko ikawa ihingwa, ikitabwaho, igasarurwa ikanatunganywa hanyuma ikanyobwa. Abazajya baba baje kwiga ibijyanye n’ikawa bazajya banatozwa kuyisogongera. Birumvikana ko bazajya bataha banayinyoyeho.


text:
Nyarutarama: Ngo gucika kw’inzoga z’inkorano muri Kangondo ni ihurizo rikomeye
Abatuye mu mudugudu wa Kangondo mu Kagari ka Nyarutarama mu murenge wa Remera, ho mu Karere ka asabo bemeza ko gucika kw’inzoga z’inkorano ari ihurizo rikomeye cyane, nyamara kandi ngo babona bugarijwe cyane n’urugomo ruterwa na zo. Nsengiyumva Olivier, umusore w’imyaka 30 utuye mu mudugudu wa Kangondo, aho bakunze kwita muri bannya he, yabwiye IGIHE ko muri uyu mudugudu hakirangwa inzoga nyinshi z’inkorano ziganjemo urwarwa na kanyanga, ndetse n’izindi bahimba amazina asebye nk’imbutabuta, (...)
Abatuye mu mudugudu wa Kangondo mu Kagari ka Nyarutarama mu murenge wa Remera, ho mu Karere ka asabo bemeza ko gucika kw’inzoga z’inkorano ari ihurizo rikomeye cyane, nyamara kandi ngo babona bugarijwe cyane n’urugomo ruterwa na zo.
Nsengiyumva Olivier, umusore w’imyaka 30 utuye mu mudugudu wa Kangondo, aho bakunze kwita muri bannya he, yabwiye IGIHE ko muri uyu mudugudu hakirangwa inzoga nyinshi z’inkorano ziganjemo urwarwa na kanyanga, ndetse n’izindi bahimba amazina asebye nk’imbutabuta, n’ibikwangari.
“Ubu se koko ubusinzi n’urugomo by’abasinzi, n’uburaya byahashira gute mu gihe abaturage b’aha twibanira n’abacuruzi b’izo kanyanga n’inzagwa, urebye n’aka kajagari twiberamo?”
Nyandwi Olivier, nawe utuye muri Bannya he, we avuga ko n’impamvu indaya zidacika muri uyu mudugudu, ari uko harangwa abasinzi benshi, kubera uburyo inzoga z’inkorano zitahabura.
Ati “aha twugarijwe n’ubusinzi bukabije ntituryama ngo dusinzire kubera imirwano yabo. Maze iyo ugiye kureba ukanasanga n’inzoga zabasindishije si za zindi dusanzwe tuzi. Ahubwo ni za kanyanga n’inzagwa utabonera izina.
Yakomeje avuga ko impamvu ubusinzi budashira muri aka gace ari uko izo nzoga benshi mu bazicuruzaga bamaze kumenya uko zikorwa ku buryo bazikorera bigatuma zitabura muri ako gace dore ko gatuwemo n’abapagasi, abakarasi, abayede n’abafundi, kandi ngo bazikunda kubi, ku buryo badatana no kuzinnywa haba kumanywa haba nijoro.
Uwase Sophie we yabwiye IGIHE ko izi nzoga z’inkorano aha mu Kidelenka zihuzuye kandi n’abayobozi barabizi, ariko ngo yibaza impamvu ntacyo babikoraho nta n’ingamba bakunze kubifatira, mu gihe zibujijwe ndetse ziteza umutekano muke.
Gusa nubwo hari bamwe mu bacuruzi batungwa agatoki ko bazicuruza, bo bakomeza kubihakana bavuga ko ntazo bacuruza.
Umukecuru uri mu kigero cy’imyaka 61, nawe utuye muri Kngondo, igihe kitari gito, ashinnjwa n’abaturanyi be kuba acuruza inzoga z’inkorano, ariko we akabihakana, ku buryo yabwiye IGIHE ko bamubeshyera, nyamara ku bigarag umunyamakuru yageze iwe asanga hari kunyobwa ikinyobwa kidasanzwe cyenda gusa n’urwagwa ariko bigoye guhamya ko arirwo.
Mukecuru yagize ati: “Njye rwose ni uko banyanga sincuruza urwagwa cyangwa kanyanga, ahubwo nicururiza akagage gusa cyangwa umutobe, ariko kubera urwango bamwe bamfitiye bambeshyera ko ari izo nzoga nkora.”
Uwimbabazi Georgette, Umunyamabanga nshingwabikorwa w’Akagari ka Nyarutarama, we yabwiye IGHE ko iki kibazo cy’inzoga z’inkorano bivugwa ko zikigaragara muri uyu mudugudu, ngo bagifatiye ingamba bafatanyije na Polisi.
Yagize ati: “Iki kibazo hari ingamba twagifatiye, ndetse tugiye gushyira mu bikorwa dufatanyije na Polisi vuba, nubwo ntari buzigutangarize kugirango bidatuma zitazagera ku musaruro ufatika twateganyije, dore ko abanyamakuru iyo mutangaje ikintu barushya kumenya uburyo bakomeza kubihisha.”
Yarangije avuga ko nubwo bikigaragara ko zinanyobwa kumanywa, kandi abaturage babibujijwe, ubu ngo hamaze gufungwa ububari bugera kuri burindwi babuziza gucuruza inzoga ku manywa mu gihe cy’imirimo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nyagatare: 90% by’amashyamba arwaye inda
Ubuyobozi bw’Akarere ka Nyagatare buravuga ko 90% by’amashyamba ari muri aka karere yafashwe n’indwara y’inda.
Mbonigaba Jean, Umukozi w’Akarere ka Nyagatare ushinzwe Amashyamba, avuga ko amashyamba yibasiwe ahanini ari akuze. Gusa ariko, ngo n’amato yamaze gufatwa ku buryo iki kibazo gihangayikishije.
Hashize amezi ane Ikigo cy’Igihugu gishinzwe Umutungo Kamere, RNRA, ishami rishinzwe amashyamba, gifashe ibipimo kugira ngo hashakwe umuti wabasha kuvura amashyamba inda.
Ati “Turacyategereje igisubizo cy’ibipimo byafashwe ngo hashakwe umuti wavura izo nda. Batubwiye ko bohereje ibipimo mu Bwongereza ariko ntibaraduha igisubizo cyavuyemo.”
Mbonigaba Jean akomeza avuga ko bagiriwe inama ko amashyamba akuze akwiye gusarurwa.
Umuti usanzwe uhari ni uwo batera ariko na wo ngo ukaba utapfa gukoreshwa kuko wakwangiza ibindi binyabuzima.
Hashingiwe ku ibarura ry’amashyamba ryakozwe mu mwaka wa 2009, hakiyongeraho andi agenda aterwa ngo Akarere ka Nyagatare gafite amashyamba ku buso bwa hegitari ibihumbi 44076, 91.
Amashyamba arwaye agera kuri hegitari hafi ibihumbi 40, ayibasiwe cyane n’inda akaba ari ay’inturusu.
Ibitekerezo ( 1 )
Gasana mwanditsi,
Ibyo bibazo bitaranaturenga by’utwo dukoko, ibigo bifite ubuhinzi mu nshingano birananiwe rwose.
Gewe nigeze kwandikira*2 abayobozi ba RAB bashinzwe ibyo bintu mbaha kimwe mu bisubizo byadufasha kurwanya utwo dukooko mu bihingwa, urugero imyumbati ntawansubije! Hagiye gushira amezi 6.
Ndetse n’igisubizo natangaga ntangaruka cyanagira (Secondary effects) kuko dukoresha uburyo bw’umwimerere (Insect natural enemies) mu kuvura izo ndwara. None niba bishoboka, wampuza nababishinzwe muri RNRA tukarebera hamwe niba icyo kibazo twagikemura?


text:
Mbese mu ihunga ryawe uhagaze he? Wahungiye kure cyangwa hafi?
Kuva 10: 24-26 Farawo ahamagaza Mose aramubwira ati"Nimugende mukorere Uwiteka, ariko imikumbi yanyu n’amashyo yanyu abe ari byo bisigara, abana banyu bato mubajyane." Mose aramubwira ati"Ukwiriye no kuduha ibyo dutamba n’ibyo twosa, kugira ngo dutambire Uwiteka Imana yacu ibitambo. N’amatungo yacu tuzayajyana ntihazasigara n’urwara, kuko ari yo tuzaba dukwiriye kwendaho kuyakoreshereza Uwiteka Imana yacu. Kandi ntituzi ibyo tuzakoreshereza Uwiteka tutaragerayo."
Mu gihe cyo guhunga umuntu agomba kumenya ikimutera guhunga, kugira ngo atazasubira inyuma, akarimbuka.
Kugirango Abisirayeli bahunge, Imana yabanje kwerekanira imbaraga zayo mu banyegiputa. Mu kubarekura, Farawo yarabinginze ngo be kugenda bose, hasigare abana bato gusa, Mose aramuhakanira. Ubundi, Farawo arabinginga ngo basige imikumbi, nabwo Mose aramuhakanira, amubwirako batazamusigira n’urwara.
Nubwo bagiye n’abana babo n’imikumbi yabo ariko basizeyo imitima yabo; niyo mpamvu igihe cyose bahoraga batekereza ibyo basize muri Egiputa.
Kubara 11:4-6 Abanyamahanga y’ikivange bari hagati y’Abisirayeli batangira kwifuza, Abisirayeli na bo bongera kurira, baravuga bati"Ni nde uzaduha inyama zo kurya? Twibutse ya mafi twariraga ubusa tukiri muri Egiputa, n’amadegede n’amapapayi, n’ubutunguru bw’ibibabi by’ibibati n’ubutunguru bw’ibijumba, n’udutungurucumu. Ariko none turumye nta cyo dufite, nta kindi tureba kitari manu."
Mu bisanzwe kubera ububata Abisirayeli babayemo, nubwo bavugaga ko baryaga ariko barakoraga cyane; kandi bakaba baravuye muri Egiputa Imana imaze kuhasenya bakahavana ubutunzi bwinshi banyaze abanyegiputa kuko imbaraga zabo nizo zari zarazamuye Egiputa ari nabyo byatumaga Farawo adashaka kubarekura; ibyo byose byagombaga gutuma badatekereza Egiputa; nyamara babirenzeho bacumura ku Uwiteka, bagakumbura Egiputa.
Abisirayeli bahunze babanje guteguzwa, ariko Loti we yabonye bamuhungisha atategujwe. (Itangiriro 19:17). Muka loti asubije amaso inyuma, ahinduka inkingi y’umunyu.
Niko bimeze no muri iyi minsi, abantu bumvako guhindukira gato ntacyo bitwaye, ariko biguheza mu nzira, utabyihana ukabura ijuru. Muri icyo kibaya aho Muka Loti yasigaye, niho bamwe mu bantu bakorera Imana, bakaba barakijijwe basigaye, nubwo bitanga ku murimo w’Imana ariko imitima yabo yasigaye mu isi, bahora bifuza ibyo basizeyo.
Imana yari yababwiye guhungira kure ariko baranga bahungira hafi, bituma Loti asambana n’abakobwa be.
No mu bakristo b’iki gihe usanga badashaka kumaramaza ngo binjire muri Yesu neza bituma batakigeragezwa n’ibihendo by’iy’isi.
Mu kibaya aho Muka Loti yaguye ndetse n’aho loti yahungiye ni hafi nta kiza kibayo, tuba tugomba kwigira bugufi bw’Imana, aho twezerezwa, tugakorera Imana tutariho umugayo.
Matayo24:20 Namwe musengere kugira ngo guhunga kwanyu kutazabaho mu mezi y’imbeho cyangwa ku isabato.
Muri iki gihe, abigishwa ba Yesu bari bamaze kumusaba ngo Yerusalemu ntizarimbuke, ariko Yesu arabahakanira, ababwirako bizabaho ahubwo bagombaga gusenga ngo ntibizabe mu minsi y’imbeho cyangwa ku isabato.
Imbeho ivugwa hano ni intege nke. Hari ibyo dusengera ngo bikurweho ariko bitazavaho, ahubwo dusenge cyane, dukore twuzuye umwuka wera, tutazatungurwa no kugaruka kwa Yesu kubera intege nke.
2Petero 2:17-18
Abo ni amasoko akamye kandi ni ibihu bijyanwa n’inkubi y’umuyaga, barindiwe umwijima w’icuraburindi kuko bavuga amagambo akakaje yo kwihimbaza, bashukashuka abari mu ihunga ryo guhunga abagenda bayobye, babashukashukisha irari ry’umubiri n’imigenzo y’isoni nke.
Muri iyi minsi hari abari kuyobya abantu ngo be guhungira kure umujinya w’Imana; bakabasubiza inyuma mu byo kwizera; babazanira inyigisho ziyobya; twirinde cyane.
Dusoza twisuzume. Mbese mu ihunga ryawe uhagaze he? Uracyari mu kibaya? Wahungiye hafi? Dusenge tubashe guhungira kure y’ibyaha. Amen


text:
Ese hari icyizere ko umutima ukomeretse wakira?
Ese birashoboka kwemeza ko umutima ukomeretse wabasha gukira? Ushobora guhura n’umuntu cyangwa ikintu kikagukomeretsa umutima. Iyo bigenze gutya hakurikiraho gutakaza ibyiringiro by’ibizakurikira. Uba wumva nabyo byanze bikunze bizaba bibi.
Akenshi iyo umutima ukomeretse bikunze no kugaragara inyuma ku maso, hari n’indwara bamwe barwara bakaba bashobora no kujya kwa muganga. Ese uyu muntu yakongera gutuza akareka kubaho mu bikomere by’ibyamubayeho?
Bene uyu muntu aba akeneye gukira kubera ko iyo amarangamutima ye amaze kwangizwa n’ibyo ahuye nabyo, akurikizaho kuyakoreramo, akica byinshi kandi abitewe no kubabara cyangwa gutunga umutima ukomeretse.
Amarangamutima ni igice kinini kigize ubuzima bw’umuntu, ari nayo mpamvu gukira umuntu yagize ikibazo nk’iki, bisaba umwanya no kwitonderwa birusha ko umuntu yagira ikibazo mu buzima busanzwe.
Ijambo ry’Imana ritanga ibyiringiro, ‘’Akiza abafite imitima imenetse, Apfuka inguma z’imibabaro yabo.’’ Zaburi 147:3
Imana ipfuka inguma z’imibabaro yacu kandi yirahiye gukiza abafite imitima imenetse.
Mu buzima busanzwe tugira umuco wo kurwanya ko ibihe bibi bidushyikira, byanatubaho tukarwana twirinda ko bigaragara hanze, ariko ntibibuza umutima kugira ikibazo. Iyo rero ibi birangiye, hasigara ikibazo gikomeye kitwa kugirira icyizere aho wakomerekeye, ubwo ni ukuvuga ubaye ukize ibyo wakomeretse.
Icyo uba usabwa ni ukubanza ukababarira kuko nibyo Imana idusaba, dukwiye gukorana n’imitima yacu urugendo rw’imbabazi. Mariko 11:25 ‘’Kandi nimuhagarara musenga hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu.’’
Birakomeye ariko birakwiye! Gusa yaba icyizere cyangwa imbabazi ni urugendo umuntu akorana n’umutima we n’Imana kugeza igihe bafatiye umwanzuro w’ikigomba gukorwa, ariko iyo harimo Imana birangira neza.
Nta muntu uhitamo gutunga umutima ukomeretse keretse ko yisanga byabaye. Icyakora icyiza ni uko Yesu azi imibabaro yacu twese kuko yasongeyeho azi uko bimera, niyo mpamvu nawe azihutira kuturengera, akadukiriza imitima yakomeretse.
Yesu yaragambaniwe, agira neza yiturwa inabi, arageragezwa, rero ubwo yababajwe, akageragezwa bene aka kageni abasha no gutabara abageragezwa bose. Abaheburayo 2:18
Rero birashoboka ko umutima ukomeretse wakira kubera ko Imana yabisezeranije abantu bayo.
Imana ibahe umugisha.


text:
Rubavu:Abakobwa bagera ku 150 barahohotewe kuva uyu mwaka watangira
Imibare y’abakobwa bakorerwa ihohoterwa mu karere ka Rubavu ikomeje kwiyongera, ihangayikishije ubuyobozi cyane ko hari n’abagenda basama inda imburagihe bikabaviramo kuva mu ishuri, ariko bakaryumaho.
Iki kibazo gikomeje kugaragara mu karere ka Rubavu aho mu bigo by’amashuri usanga abakobwa bahohoterwa bamwe bagafatwa ku ngufu ariko bagaceceka.
Urugero rugaragara mu Rwunge rw’Amashuri rwa Gacuba II aho abakobwa babiri bitegura ibizamini bisoza amasomo y’icyiciro cya mbere cy’amashuri yisumbuye uyu mwaka batwite.
Iyi ni yo mpamvu umuryango utegamiye kuri leta Right To Play watangije ubukangurambaga bwo kurwanya ihohoterwa biciye mu mikino ihuza abanyeshuri n’abarimu.
Bizimana Adeodatus, Umuhuzabikorwa wa Right to Play mu karere ka Rubavu yatangaje ko nyuma yo kugaragarizwa n’Akarere ikibazo cy’ubwiyongere bw’abana b’abakobwa bahohoterwa, aho abagera ku 150 bahohotewe kuva uyu mwaka watangira, bafashe ingamba zo gukora ubukangurambaga ku gushishikariza abakobwa kutagirira ibanga ababahohotera.
Avuga ko mu rwego rwo guhangana n’ikibazo bashyizeho gahunda y’imikino ihuza abanyeshuri n’ababigisha mu rwego rwo koroshya uburyo umwarimu ashobora kuganiriza umunyeshuri w’umukobwa.
Yagize ati “Abakobwa benshi barahohoterwa ariko ntibagire imbaraga zo kubivuga bakicecekera ari na yo mpamvu usanga bamwe na bamwe batwara inda zitateganyijwe.Kugira ngo batangire batinyuke kuvuga ibyababayeho turakangurira abarezi kugira umuco wo gukina n’abanyeshuri nka bumwe mu buryo bworoshye butuma umwana yiyumva akanisanga kuri mwarimu ,noneho kumubwira ukuri ku byo yahuye na byo bikoroha.”
Umwe mu banyeshuri biga mu rwunge rw’amashuri rw’Umubano I ,aho Right to Play yakoreye ubukangurambaga yagize ati “Akenshi duhura n’abasore ndetse n’abagabo bakuze bakadushuka ariko ugasanga dufite isoni zo kugira uwo tubibwira dutinya ko baduseka.”
Mwangange Mediatrice,Umuyobozi w’ishami ry’Uburezi mu karere ka Rubavu avuga ko ihohoterwa rikorerwa abakobwa rikigaragara ariko abarikorerwa ntibagire uruhare mu kubivuga kugira ngo birwanywe,bityo agakangurira abakobwa kujya bavuga ibyababayeho.
Ati “Urugero ubu mu rwunge rw’amashuri rwa GacubaII dufite abakobwa babiri batwite,birahangayikishije.Igihe cyose umwana w’umukobwa atangiye gukorakorwa,bikagera n’aho bamukoresha imibinano mpuzabitsina ni igihombo kuri we,ku babyeyi,ku bamurera ndetse n’igihugu muri rusange.”
“ Ino aha mu karere ka Rubavu hamaze kugaragara abanyeshuri b’abakobwa bagenda batwara inda zitateganyijwe bigatuma bamwe bava mu ishuri.Abenshi baba bafashwe ku ngufu bashukishijwe utuntu duto bagashyira ubuzima bwabo mu kaga.”
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
jeu.
06
oct.
2011
Igihe twibuka Abamalayika bakuru Misheli, Gaburiheli na Rafayeli tuba tunizihiza Abamalayika bose bavugwa mu gitabo cy’Intangiriro kugeza mu Byahishuwe, tunibuka kandi ubutumwa n’umwanya wabo mu Mateka y’ugucungurwa kwa Muntu. Abamalayika ni intumwa z’Imana zihishurira abantu imigambi yayo kandi zigatwara ubutumwa bwayo, ariko mbere na mbere bashinzwe gusingiza Imana.
Inyigisho ya Mutagatifu Geregori Mukuru ku mazina y’Abamalayika.
Ibisobanuro by’amazina y’Abamalayika bakuru
Izina ry’Umumalayika ryerekana umurimo ashinzwe ntirisobanura kamere ye. Abamalayika ni ibiremwa by’umwuka bakaba kandi roho nsa, ariko ntitwabita buri gihe « intumwa » kuko bitwa iri zina gusa igihe batwaye ubutumwa bw’Imana. Habaho Abamalayika bakuru bashinzwe ubutumwa bukomeye hakaba n’Abamalayika bato.
Ni yo mpamvu Umumalayika mukuru Gaburiheli yoherejwe ku mwari w’isugi Mariya, kandi akaba atari umumalayika ubonetse wese : kubera uwo murimo, byari ngombwa kohereza Umumalayika mukuru kugira ngo amenyeshe ubutumwa buhambaye cyane nk’ubwo.
Byongeye, bamwe mu Bamalayika bafite amazina afitanye isano n’ubutumwa bahawe. Igihe batumwe kurangiza umurimo uyu n’uyu bahabwa n’amazina asobanura ubutumwa bashinzwe. Bityo Misheli bisobanura : «Ni nde usa n’Imana ?» ; Gaburiheli bigasobanura : «Bubasha bw’Imana» naho Rafayeli bigasobanura : «Hakizimana cyangwa Man(a)-irakiza».
Igihe hari ubutumwa busaba imbaraga zidasanzwe ni Misheli woherezwa : umurimo n’izina rye byumvikanisha ko nta wundi wabasha gukora iby’Imana yonyine ikora. Wa mwanzi wa kera wifuje, kubera ubwirasi bwe kungana n’Imana, yagize ati : «Nzazamuka mu bicu, ningera hejuru y’inyenyeri z’ijuru nzahashyire icyicaro cyanjye, nzase n’Imana Musumba-byose». Nyamara Ibyahishuwe bitubwira ko ku munsi w’imperuka, uwo mwanzi azamburwa imbaraga ze, mbere y’uko atsindwa burundu, agahangana n’Umumalayika mukuru Misheli ; hazaba intambara ikaze hagati ye na Malayika Misheli (Ibyahishuwe 12,7).
Kuri Bikira Mariya ni Malayika Gaburiheli woherejwe ufite izina risobanura «Mbaraga z’Imana (Mt 1,26) ». Ntiyaje se kutumenyesha uwashatse kwigaragaza mu bwicishe bugufi kugira ngo atsinde imbaraga za Sekibi! Inkuru y’ukuza ku isi ya Yezu yagombaga gutangazwa na « Mbaraga z’Imana » waje nka « Mugaba w’ingabo, Ntwari ku rugamba ».
Malayika Rafayeli we yigaragaza nka « Hakizimana cyangwa Man(a) ikiza ». Bityo azahumura amaso Tobi igihe ayakozeho (Tobi 11,8), abe atyo akoze umurimo wo gukiza. Uwoherejwe kugira ngo akize aberewe no kwitwa «Man(a)-ikiza »
Byavuye mu gitabo « La liturgie des Heures, tome 4, pp 1020.1025-1026 ».
Byahinduwe mu Kinyarwanda na Padiri Valens NSABAMUNGU
PARUWASI NYAGAHANGA


text:
Yabuze icyo yishyura indaya acuzwa imyambaro
Indaya y’ahitwa mu Gahenerezo yacuje imyambaro umugabo asigara yambaye ubusa, imuziza ko yabuze ayo kuyishyura nyuma yo kurarana nayo.
Byabaye kuwa gatandatu tariki 17 Ukuboza 2016. Bamwe mu bagore bagize uruhare mu kwambura uyu mugabo ikoti, umukandara n’inkweto yari yambaye, bavuga ko byabngo yaje abeshya ko agiye kwishyura iyo ndaya ubundi ituye mu Mudugudu w’Agahenerezo, Umurenge wa Huye mu Kkarere ka Huye.
Umwe muri abo bagore yagize ati “Yaje amubeshya ko afite inoti y’ibihumbi bitanu ashaka kuvunjisha hanyuma akamwishyura.
Yashushe nk’uwinjira mu iduka ngo avunjishe, wa mugore abonye ko ntayo afite batangira gutera amahane. Ni bwo natwe twaje tumufasha gukemura ikibazo bari bafitanye.”
Uyu mugore anavuga ko urebye ibyo bambuye uyu mugabo nta gaciro kanini bifite, ahubwo ko ipantaro ari yo yari igafite ariko bakaba bamugiriye impuhwe bakanga ko agenda yambaye ubusa ku manywa bamwambura hari mu masaa kumi n’ebyiri n’igice za mugitondo.
Iduka nyamugabo yashushe nk’aho ajya kuvunjishaho riri nko muri metero 300 uturutse aho iyo ndaya itaha. Yamaze kubona inkweto n’umukandara n’ikoti ihita itaha, dore ko ngo yari yasize mu rugo uruhinja rutaruzuza n’ukwezi ruvutse.
Nyamugabo bivugwa ko akora akazi k’ubuzamu we yahakanaga ko atararanye n’iyo ndaya, ahubwo ko yamusanze mu masaa kumi n’igice za mu gitondo hafi ya sitade Huye aho yari ategereje abagabo amubwira ko yabuze n’umwe.
Undi ngo yamugiriye impuhwe ni uko amujyana aho acumbikanye na murumuna we ku Karubanda, amwereka aho aryama. Bumaze gucya ngo yamuherekeje kuko yari yamugiriye impuhwe, ashaka no kumenya aho atuye.
Bageze mu Gahenerezo rero, hafi y’ahatuye abo bahuje umwuga, ngo yamuhindutse, atangira gusakuza avuga ko yamuraranye akaba yanze kumwishyura.
Ibitekerezo ( 5 )
Wallah ntibyoroshye pe! Ahubwo bamugiriye imbabazi ntibamwatse imyenda yose!
Ahaaa ! Birakomeye. Harenganye Uwo Mubyeyi Batanye Uruhinja Naho Nimureke Abo Badandazamagara Babonye Bamaze Gupfapfana None Bakomeza No Gupfapfanya Abandi, Abameze Batyo Bajye Bahanwa.
nicyo cyabashobora bakareka kujya mundaya
haaa nibizoroha pe! nugusenga cyAne
ahaa nakumiroo
nahobigeze
kobigeze iwandabagaa.


text:
Rev. Mitsindo Gratien, Umuyobozi wa Paruwasi ya Jabana mu Karere ka Gasabo na Rev Kayitare Vedaste, Umuyobozi wa Paruwasi ya Gikomero, bafatanyije n’abandi barimo uwitwa Kalisimbi Jean Bosco na Pasiteri Uwabimfura Modeste wahoze muri ADEPR akaza kwirukanwa, ni bamwe mu banditse ibaruwa basaba ko Biro Nyobozi ya ADEPR yegura cyangwa ikeguzwa n’ubuyobozi bw’Igihugu.
Ibaruwa IGIHE ifitiye kopi yandikiwe Umuyobozi Mukuru w’Ikigo cy’Igihugu Gishinzwe imiyoborere RGB, Inteko Ishinga Amategeko imitwe yombi n’izindi nzego nkuru za Leta, igaragaza ingingo bashingiraho basaba ko abayobozi ba ADEPR begura, zirimo ko iyo biro itari inyangamugayo, bashingiye ku kuba bamwe mu bayobozi barambuye abantu harimo n’abakirisitu b’iri torero, batanga sheke zitazigamiye(chèque sans provision) ku buryo ngo n’ubu bari mu nkiko.
Bavuga kandi ko bashyira bakanakura mu myanya abayobozi mu buryo bunyuranyije n’amategeko, bazamura abantu mu ntera batitaye ku mabwiriza agenga umuryango, guha abantu inshingano za gipasiteri badafite ubuhamya bwiza, gusesagura umutungo w’umuryango, kunyereza umutungo w’abanyamuryango wari mu kigega SICO hamwe no kwiyegurira umutungo wari uwa ADEPR babicishije muri DOVE Hotel n’ibindi.
Bakomeza bavuga ko aba bayobozi bahinduye imyizerere ya ADEPR ku nyungu zabo batagishije inama abayoboke, ku buryo Umuvugizi hamwe n’umwungirije batangaje ko babaye ba Bishop/abasenyeri, kandi ngo bitemewe mu myizerere y’Abapentekote.
‘Batugenzura nka bande?’
Mu kiganiro yagiranye na IGIHE, Umuvugizi wa ADEPR wungirije, Bishop Rwagasana Tom, yavuze ko ababasaba kwegura atari bo babimitse.
Yagize ati “Ntabwo ari abanyetorero, nta mpamvu yo kweguza abantu, Itorero ryacu ntabwo rijugunyanze hirya no hino rifite amabwiriza n’amategeko arigenga. Abo se bafite ubuhe bushobozi bwo kweguza abantu? Bahuriye he n’itorero? Bafite ubuhe bushobozi? Dufite Inama y’Ubutegetsi, dufite Inteko Rusange, batugenzura nka bande ?”
Uyu muyobozi yakomeje avuga ko abanditse basaba ko abayobozi ba ADEPR begura, bari gukora akazi katari akabo.
Ati “Inzego zacu zirubakitse, ubuyobozi buriho bwatowe n’inzego zibyemerewe, bariya rero nta burenganzira bafite bwo kweguza abantu barakora akazi katari akabo.”
Bamwe mu basinye ku ibaruwa bahagaritswe ku mirimo
Tumubajije impamvu yatumye Rev. Mitsindo Gratien na Rev Kayitare Vedaste, barahagarikwa ku mirimo nyuma yo gusinya mu basabye ko abayobozi bakuru ba ADEPR begura, Bishop Rwagasana yasubije ko ibyo atarabimenya.
Yagize ati “Ubundi niba ubwira umuyobozi wawe uti egura uveho, icyo gihe nawe ntabwo uba ukiri umuyobozi, ubuyobozi uba wabwanze."
‘Nta gikuba cyacitse muri ADEPR’
Mu butumwa yageneye abakirisitu bo muri ADEPR, Bishop Rwagasana yagize ati “Abakirisitu nababwira ko nta gikuba cyacitse mu Itorero ryabo, abayobozi babo bari gukora neza, amateraniro aragenda neza, bahumure nta kibazo Itorero rifite ni abantu ku giti cyabo. Ari Modeste uvuga ari n’abo ngabo ba Karisimbi bavuye mu Itorero ryacu nta mpamvu yo kurigenzura bataririmo.”
Yakomeje asaba abandika babasaba kwegura kureka kuvogera ADEPR, yongeraho ko u Rwanda ari igihugu kigendera ku mategeko, bityo ko nibiba ngombwa bazayitabaza bakabarega.


text:
Kubaho muri iy’isi ni ukwiga! Iyo urambiwe uratsindwa; ni yo mpamvu niba wifuza kumenya byinshi ugomba kugira umutima wihangana kandi ukumva ko mu ishuri habamo gutsinda no gutsindwa ariko niba uri kumwe n’Imana uzatsinda rwose.
Ushobora kuba wigana n’abandi Bibiliya ukabona barabyumva cyane ariko wowe bikanga. Ntugire n’igitekerezo watanga, ukibaza impamvu wemeye no kujya kwiga, ukumva ko umuti ari uko wabireka nyamara ufite umutima ubikunze. Umwanzuro si ukubireka ahubwo warushaho kwemerera Ijambo ry’Imana rikagucengera neza kuko ari ryo Imana ikoresha mu guhindura ubuzima bwacu.
Bibiliya iravuga ngo "Kuko ijambo ry’Imana ari rizima, rifite imbaraga kandi rikagira ubugi buruta ubw’inkota zose, rigahinguranya ndetse kugeza ubwo rigabanya ubugingo n’umwuka, rikagabanya ingingo n’umusokōro kandi rikabangukira kugenzura ibyo umutima wibwira ukagambirira" - Abaheburayo 4:12. Izo mbaraga z’ijambo ry’Imana zizahinguranya mu buzima bwawe maze uhabwe ubushobozi bwo gusobanukirwa neza.
Dore bimwe mu byo wakora kugira ngo ubashe kwiga neza Bibiliya:
Gusenga: mu gusenga usaba Imana kugufasha gusobanukirwa no kumva ibyo uri gusoma cyane cyane ibyo muba muri busomere hamwe, hanyuma ubitegure.
Gushaka mbere ibyo muzigaho ubutaha: gerageza kuba ubisoma, ubyimenyereze kandi ugende wandika iby’ ingenzi ubona byazagufasha bigafasha n’abandi.
Gufata umwanya uhagije wo kwitoza no gushyira mu ngiro ibyo wasomye: ubisubiremo kandi uhore ubitekerezaho mu buzima bwawe bwa buri munsi kugira ngo bigufashe binafashe n’abandi.
Gufata umwanya wo gusoma no kumva neza Ijambo ry’ Imana; bizajya bikubera inkomezi ndetse n’ inzira nziza yo kumenya iby’ ubwiru bwayo
Ntukwiye kubabazwa no guterwa ubwoba nuko nta gitekerezo utanga ku byo muri kwiga; kuko icyo uharanira atari ukumvisha abandi ahubwo iki ngenzi ni uko Imana ikumvisha ibyo ishaka mu ijambo ryayo. Uko Imana igenda ikumvisha ijambo ryayo kandi ukanamenyerana n’abo mwigana, bizagenda bigufasha kugera ku rwego rwo kugira nawe igitekerezo utanga.
Ntibikwiye ko ugarukira mu itsinda mufatanije gusa ahubwo urusheho gukoresha n’ubundi buryo bwa gufasha kumenya byinsi kuri Bibiliya, nko gukurikirana inyigisho z’ aba pasitori batandukanye, impano zose zirimo inyigisho za Bibiliya n’ibindi.
Imana ni yo yakuremye kandi izaguha ubwenge ukeneye. Icyo usabwa ni uguhora uzirikana ko ari yo shingiro ry’ ubuzima ufite kandi ukayisaba ubwenge bwo gushobora ibyo watangiye. "Intoki zawe ni zo zandemye, ni zo zambumbye, umumpe kugira ubwenge ngo nige ibyo wategetse" - Zaburi119:73


text:
Tedga’s Business Group Ltd, barihariye mu gutegura ubukwe, inama n’ibindi birori
Iyo bavuze kwa Teddy uhita wumva Niyomwungeri Teddy, umudamu umaze kubaka izina mu gutegurira abageni aho bakorera ubukwe( decoration), kubambika, kubasokoza no kubaha aho ibirori bibera (Salle y’ubukwe, Jardin nini ) kugeza no gutwikurura birangiye, kandi byose bijyanye n’igihe tugezemo.
Muri 2013, nibwo Niyomwungeri Teddy yatangije ikompanyi Tedga’s Businesses Group Ltd ikora akazi gatandukanye kajyanye n’ibirori akibanda cyane mu byo gutegurira abageni.
Icyo gitekerezo ngo cyamujemo nyuma y’uko uwamukoreye decoration (gutaka) mu bukwe bwe (dote) yamupfunyikiye amazi bikamubabaza cyane kuko ibyo yamukoreye bitari bihuye n’ibyo basezeranye n’agaciro k’amafaranga yari yabitanzeho. Ariko nanone abantu ngo bakunze cyane imyambaro bambaye mu bukwe bwe kuko ari we wari wayikoreye, bituma yumva ko hari icyo yakora.
Ati” Mbonye ukuntu bankoreye ibintu bibi muri decoration ya dote yanjye kandi itazagaruka, kandi nifitemo impano yo gutegura no gukora ibintu byiza abantu bakabikunda, narababaye ariko kubera ko abantu bakunze cyane imyambaro twambaye nari nikoreshereje, nahise numva hari umusanzu natanga kugira ngo abageni bajye bishima.”
“Nuko mfata umwanzuro wo gutangiza ikompanyi ikora ibintu byo kwambika abageni no kubakorera decoration nkabikora neza ku buryo ntita cyane ku mafaranga ahubwo nkareba koko niba abaye ari njyewe babikoreye nabyishimira.”
Niyomwungeri akomeza avuga ko uretse kwambika abageni mu myambaro y’amoko atandukanye no kubaha imodoka, yanatekereje uburyo ibijyanye n’ubukwe byose umuntu yabihabonera icyarimwe atavuye hamwe ajya ahandi, maze anashyiraho resitora(restaurant) nziza yo guteka, aho gutwikururira n’ibindi byose bikenerwa mu bukwe.
Ati” Usanga ibikenerwa mu gukora ubukwe muri iyi minsi ari byinshi, iyo rero utabifatiye hamwe urahendwa cyane. Niyo mpamvu nashatse cyane ko yaba decoration, imyenda y’abageni, imodoka zibatwara, salon ibasokoza, icyumba (sale) y’ubukwe cyangwa ubusitani, resitora no kugeza ku nzu yo gutwikururiramo, byose umuntu abibonera hamwe atazengurutse henshi.”
Ibikorwa bitandukanye bya Tedga’s Business Group Ltd :
1. Sainte Rita Palace
“Sainte Rita Palace”, ni ubusitani bunini bakoreramo ubukwe ( gusaba no gukwa (dote) cyangwa ubukwe busanzwe (marriage) n’ibindi birori bitandukanye. Hashobora kujyamo n’amahema manini (Big Tent), hari n’inzu irimo ibikoresho byose kandi byiza (maison de passage).
Ubwo busitani buherereye mu Murenge wa Niboye, mu Karere ka Kicukiro, umanuka ugana kuri Kiliziya Gatolika ya Kicukiro, ku muhanda KK341 St.
2.Tedga’s Hall
“Tedga’s Hall” ni inzu mberabyombi (salle) iberamo ubukwe, inama, konseri (concert) n’ibindi birori byitabirwa n’abantu benshi wakwifuza kuhakorera.
Iyi nzu ifite agace kagenewe Resitora irimo ibikoresho kabuhariwe, aho kunywera ikawa,ibyo kurya ndetse na Bar ku buryo uwatashye ubukwe cyangwa abandi bose bakorera hafi y’Akarere ka Kicukiro bifuza kuhasohokera baticwa n’inzara.
Iyo resitora igira buffet ikunzwe cyane kubera isuku yaho ndetse no kuba ibiciro bidakanganye ndetse bakaba bazwiho gukora pizza ziryoshye, smoothie, ikawa, n’ibindi.
Akarusho ni uko basigaye barazanye n’abacuranzi hafi ya buri munsi (Live music band), bacurangira abahasohokeye bakagubwa neza ari nako baruhura ubwonko.
3.Tedga’s Wedding Shop
“Tedga’s Wedding Shop” niho hari iduka rya Tedgas Business Group usangamo amakanzu y’abageni n’amakositime (costume)y’abagabo, imikenyero igezweho n’indi myenda wajyana mu birori, byose bikodeshwa. Bafite imyenda isanzwe ku bagabo n’abagore, amasakoshi n’inkweto byose bigurishwa.
Bafite kandi imodoka zitandukanye bakodesha ku bageni cyangwa abandi babyifuza.
4. Tedga’s Saloon
Saloon ya Tedga’s Business Group, niho batunganyiriza imisatsi ku bagore n’abagabo ndetse n’inzara z’intoki n’ibirenge.
Muri Tedga’s Business Group ibiciro si ikibazo, kuko buri wese bamwakira uko yifite.
ukeneye ibindi bisobanuro kuri serivisi zitangwa na Tedga’s Business Group:
Wabasura aho bakorera mu Karere ka Kicukiro, mu Murenge wa Niboye hafi ya IPRC (Tedga’s Wedding Shop and Saloon) ku muhanda KK 15Rd House 41, cyangwa iruhande neza rw’Akarere ka Kicukiro, Kicukiro Centre (Tedga’s Hall), cyangwa na none ku muhanda wa Niboye ugana kuri Paruwasi ya Kicukiro KK 341st House 4 (Ste Rita Palace).
→Ushobora kandi gusura urubuga rwabo www.tedgas.com
→Cyangwa ukabandikira kuri
Email: [email protected]
- [email protected]
→Ushobora kandi no kubahamagara kuri Tel: -Mobile: 0788305489/ 0788863650 Teddy, Office:- 0788304216 (Ste Rita Palace),
-0788315331 (Tedga’s Hall)
-0788315332 (Wedding Shop)
Kanda hano urebe Video
Amafoto: Tedga’s & Mahoro Luqman
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Usanga iyo umukobwa akiri muto akundana n’abasore benshi batandukanye ari na ko agenda arebamo uwo bahuza kugira ngo azamubere umugabo na we amubere mutima w’urugo.
iyo hatabayeho gushishoza bihagije, hariho igihe uhura n’umusore nyuma ukazasanga waramwibeshyeho nyamara mbere waramubonaga nk’uzakubera umugabo muzasangira ubuzima bw’urukundo mu munezero.
Bene aba basore rero ngo batazagufata neza igihe mwageze mu rugo, ngo ushobora no kubamenya kare ukaba wakwirinda kubemerera ko murushinga kugira ngo ubuzima bwawe butazakubihira.
Abo basore rero ni aba bakurikira:
1. Umusore uhorana amaganya y’ubukene
Akenshi usanga bene uyu musore aba ari umunyabugugu, atajya agendana ikofi irimo amafaranga igihe azi ko muri bube kumwe. Usanga igihe mujyanye nko muri Restaurant kugura akantu runaka agusaba buri gihe ko ari wowe wishyura. Ibi biba byerekana ko nta kintu uzajya ukenera ngo akiguhe mu buryo bworoshye kuko aba arangwa n’ubugugu.
2. Umusore utagira imishinga, uhora arangwa n’ubunebwe
Buri gihe usanga uyu musore nta kintu kizima ajya apanga, ntareba ku buzima bw’ejo hazaza. Bene uyu igihe umuvumbuye hakiri kare ni ukumwirinda kuko no kugutunga bishobora kuzamugora ahubwo ushobora gushiduka wisanga warabaye nka mama we ari wowe umumenyera buri kimwe cyose igihe muramutse mushakanye.
3. Umusore uhora ahuze
Burya ngo abasore bahora bahugiye mu kazi, bahorana inyota y’amafaranga batajya baruhuka na rimwe na bo ngo si beza kuko bahugira muri ibyo, ugasanga barabyuka bagenda bakagaruka ijoro riguye ntube wamubona ngo munasohokane, mufate akanya ko kwishimira ubuzima mubayemo, ahubwo buri gihe ugasanga ahora ahangayikiye amafaranga, uyu ngo si mwiza kuko akubihiriza ubuzima kabone n’ubwo yaba akora akakuzanira amafaranga menshi ku buryo icyo ukenera ukibona ariko ngo umunezero wo mu buzima bw’urukundo uba waciye ukubiri na wo.
4. Umusore wifata nk’abana, uhorana ibitekerezo bya cyana
Hari abasore usanga bagifite ibitekerezo nk’iby’abana, agahora ashaka kwihorera mu bimushimisha gusa, nko mwirirwa museka, yishakira ubuzima bworoshye, atinya guhangana n’ibibazo kandi akihunza inshingano, bene nk’uyu jya uhita umugendera kure kuko n’iyo abaye umugabo ntashobora guhangana n’ibibazo by’ingutu mushobora guhura na byo mu rugo, ubwo buzima bwa rwana yamenyereye buramukurikirana.
73,458 total views, 1 views today


text:
Nubwo atari bose ariko hari abasore batazi kubasha kumenya niba umukobwa yabakunze cyangwa abafitiye amarangamutima. K'utabasha kumenya niba umukobwa agufitiye amarangamutima byaba intandaro yo kwitinya no kudatera intambwe nk’umusore ngo usabe urukundo.
Mu gushaka gufasha abasore bafite iki kibazo twifashishije urubuga wikihow.com. Uru rubuga rutanga ibimenyetso byinshi byagaragariza umusore ko umukobwa amwibonamo kandi amufitiye amarangamutima gusa twafashemo iby’ibanze.
1. Yumva mwahorana:
Nkuko hagati y’abantu bakundana bigenda,umukobwa ugukunda kandi ukwiyumvamo aba yumva iteka mwahorana, muganira.
2. Kukwereka inshuti ze
Iki nacyo ni ikimenyetso kigaragaza umukobwa ugufitiye amarangamutima. Nubwo utaramubwira ko umukunda, akunda kukwereka inshuti ze. Uzatungurwa no gusanga hari abakuzi kandi wowe ari ubwambere muhuye, uzi impamvu? Ni uko ahora abakubwira ndetse abakuratira.
3. Iyo mugirana ikiganiro aba ahari wese
Niba umukobwa akunda guha agaciro ibiganiro mugirana ndetse ukabona bimushishikaje, nacyo twagishyira mu bimenyetso ko wamutwaye uruhu n’uruhande.
4. Aho ari hose yumva mwaba muri kumwe
Ibi bituma ahora gusaba ko mwajyana mu birori runaka, iminsi mikuru, amakwe yatumiwemo n’ahandi hanyuranye. Impamvu ibimutera ni ukugira ngo mube inshuti zihariye kurushaho, umubano wanyu ube wavamo urukundo rufatika.
5. Iyo wisanzuye ku bandi bakobwa ntabyishimira
Kuba hari abandi bakobwa mwagirana ibihe byiza bituma abura amahoro ndetse ukabona ko bimubanganamiye. Nubwo utigeze umubwira ko umukunda ariko we agufata nk’umukunzi we nubwo ntabyo yakubwiye. Kukubonana n’abandi bias nkaho wamurutishije abandi
6. Indoro
Umukobwa ugukunda kandi ukwiyumvamo akureba indoro ya gira icyo umbwira. Uretse ko ijisho rikurebye nabi n’irikureba neza utabura kubitandukanya.
7. Ibiganiro by’urukundo
Kenshi iyo muganira akora uko ashoboye ngo muganire ibiganiro by’urukundo. Niba akunda kukubaza niba ufite inshuti y’umukobwa, ntakabuza ni uko ashaka ko ugira icyo wibwira.
Uzumva akenshi akunda no kukubaza uko umukobwa ukunda cyangwa wakunda yaba ateye n’imico igomba kumuranga. Ibi bimufasha kumva niba hari ingeso udakunda yaba afite yamubuza kukugiraho umukunzi.
8. Umunsi w’amavuko
Umukobwa ukwiyumvamo aba azi byinshi bikwerekeyeho kugeza ku munsi wavukiyeho cyangwa indi minsi ifite icyo ivuze mu buzima bwawe. Niba umunsi w’izihizaho italiki wavukiyeho ubonayashyashyanye , akanagutegurira impano kandi ihuje n’ibyo ukunda , ntakabuza aragukunda.
9. Ni umufana wawe ukomeye
Ibintu byose ukora arabyishimira kandi akabikwereka. Akora uko ashoboye ngo akwereke ko atandukanye n’abandi.
10. Gukora ibikorwa bikureshya
Mu gushaka ko umureba, umukobwa agerageza gukora uko ashoboye ngo umwiteho , umurebe. Ibi bigendana no kwambara imyambaro ikureshya, ijwi rituje, inseko nziza,..
Icyitonderwa:
Bitewe nicyo agushakaho, umukobwa ashobora kukwereka ibi bimenyetso ndetse n’ibyo tutavuze hano , ukibwira ko agukunda ariko ibyo ubona bihabanye n’ibimuri ku mutima, afite ikindi kimugenza. Abakobwa barimo ibyiciro byinshi. Bitewe n’uko umukobwa ateye, ashobora kutagukorera cyangwa kukwereka ibi bimenyetso atari uko atakwiyumvamo ahubwo ariko atazi kwerekana amarangamutima ye. Kuba umukobwa agukunda ntibisobanuye ngo nawe uhite umukunda. Genzura urebe niba nawe umufitiye amarangamutima cyangwa se umukunda nkuko abikugaragariza.


text:
jeu.
09
févr.
2012
ISOMO RYA MBERE
Ibaruwa ya Mutagatitu Yakobo lntumwa (Yak 2, 14-24.26)
14Byaba byunguye iki se, bavandimwe banjye, umuntu avuze ko afite ukwemera,niba adafite ibikorwa? Uko kwemera se gushobora kumukiza? 15Niba umuvandimwe wawe cyangwa mushiki wawe bambaye ubusa, cyangwa se badafite ibyo kurya bya buri munsl, 16maze muri mwe hakagira ubabwira ati« Nimugende amahoro, mwote kandi muryoherwe»; atabahaye ibibatunga, byaba bimaze iki? 17Bityo rero, n'ukwemera kutagira ibikorwa kuba kwarapfuye ubwako.
18 Ariko wenda hagira uvuga ati « Wowe ufite ibikorwa, naho jye nkagira ukwemera!» Uwo nguwo namusubiza nti «Nyereka ukwemera kwawe kutagira ibikorwa, naho jye nkwereke ibikorwa bigaragaza ukwemera kwanjye. 19Wemera ko habaho Imana imwe? Ni byiza rwose! N'ingabo za Sekibi zirabyemera, ariko zigahinda umushyitsi kubera ubwoba. 20Muntu w'ikiburabwenge, waba ushaka se kumenya ko ukwemera kudafite ibikorwa kuba kwarapfuye? 21Ni ko ye, Abrahamu umukurambere wacu, si ibikorwa byatumye aba intungane igihe atuye umuhungu we Izaki ku rutambiro? 22Urabona rero ko ukwemera kwajyanaga n'ibikorwa, n'ibikorwa bikuzuza ukwemera; 23maze hakarangira ijambo ry'Ibyanditswe rigira riti 'Nuko Abrahamu yemera Imana, bityo aba intungane' kandi yitwa incuti y'Imana.» 24Murabona rero ko ari ibikorwa umuntu akesha kuba intungane, ntibibe mukwemera konyine. 26Koko rero, nk'uko umubiri ubuze umwuka uba wapfuye, bityo n'ukwemera kutagira ibikorwa kuba kwarapfuye.
ZABURI (Zab 112 (111),1-2, 3-4, 5-6)
Inyik/ Hahirwa umuntu uhimbazwa n'amategeko y'Uhoraho.
Hahirwa umuntu utinya Uhoraho,
agahimbazwa n'amategeko ye!
Urubyaro rwe ruzagira amaboko mu gihugu,
ubwoko bw'abantu b'intungane bugire umugisha.
Ubukungu n'umunezero bibarizwa iwe,
n'ubutungane bwe buhoraho iteka.
Mu gihe cy'umwijima yaka nk'urumuri,
rumurikira abantu b'intagorama.
Koko impuhwe, ineza n'ubutungane, ni byo bimuranga.
Hahirwa umuntu ugira impuhwe kandi akaguriza abandi,
ibintu bye aba abigengana ubutungane.
Nta bwo azigera ahungabana bibaho,
azasiga urwibutso rudasibangana.
IBANGINDIRIMBO RIBANZIRIZA IVANJILl (2 Tim 1, 10)
Alleluya Alleluya.
Yezu Kristu, Umukiza wacu yatsinze urupfu,
maze atangaza ubugingo abigirishije lnkuru Nziza.
Alleluya.
IVANJILI
+ Mariko (Mk 8, 34-38 ; 9,1)
Muri icyo gihe, 8,34 Yezu ahamagara rubanda hamwe n'abigishwa be, arababwira ati «Niba hari ushaka kunkurikira, yiyibagirwe ubwe, aheke umusaraba we maze ankurikire! 35Kuko uzashaka gukiza ubugingo bwe azabubura, naho uzahara ubugingo bwe kubera jyewe n'Inkuru Nziza, azabukiza. 36Umuntu watunga iby'isi yose, ariko akabura ubugingo bwe, byaba bimumariye iki?37Cyangwa se umuntu yagurana iki ubugingo bwe? 38Koko rero, umuntu uzanyihakana, agahinyura n'amagambo yanjye imbere ya bariya bantu b'abasambanyi kandi b'abanyabyaha, Umwana w'umuntu na we azamwihakana igihe azazira mu ikuzo rya Se, ashagawe n'abamalayika baragatifu.» 9,1Nuko yungamo ati «Ndababwira ukuri mu bari hano, harimo abatazapfa batabonye Ingoma y'Imana ije mu bubasha.»


text:
Abaroma 11
Amaherezo yAbisirayeli
1.Nuko ndabaza nti Mbese Imana yaciye ubwoko bwayo? Reka da! Kuko nanjye ndi Umwisirayeli wo mu rubyaro rwa Aburahamu, wo mu muryango wa Benyamini. 2.Imana ntiyaciye ubwoko bwayo yamenye kera. Ntimuzi ibyo ibyanditswe bivuga kuri Eliya, uburyo yivovoteye Abisirayeli abarega ku Mana ati 3.Mwami, bishe abahanuzi bawe basenya nibicaniro byawe, nanjye nsigaye jyenyine kandi barashaka kunyica. 4.Mbese Imana yamushubije iki? Yaramushubije iti Nisigarije abantu ibihumbi birindwi batarapfukamira Bali. 5.Nuko rero uko ni ko bikimeze no muri iki gihe, hariho abantu bakeya basigaye batoranijwe ku bwubuntu. 6.Ariko ubwo bibaye ku bwubuntu ntibikiri ku bwimirimo, kuko bitabaye bityo ubuntu ntibwaba ari ubuntu. 7.Nuko tuvuge dute? Icyo Abisirayeli bashatse ntibakibonye, ahubwo abatoranijwe ni bo bakibonye abandi basigara binangiye imitima, 8.nkuko byanditswe ngo Imana yabahaye umutima wo guhunikira, namaso atabona, namatwi atumva. Uko ni ko bikimeze na bugingo nubu. 9.Kandi Dawidi yaravuze ati Ameza yabo ababera nkumutego nikigoyi, Nigisitaza ningaruka mbi. 10.Amaso yabo ahumwe be kureba, Kandi ugumye kubaheta umugongo iminsi yose. 11.Nuko ndabaza nti Basitariye kugwa rwose? Ntibikabeho! Ahubwo kugwa kwabo kwatumye agakiza kagera ku banyamahanga, kugira ngo bitere Abisirayeli ishyari. 12.Ariko ubwo kugwa kwabo kwabereye abari mu isi ubutunzi, kandi gutuba kwabo kukabera abanyamahanga ubutunzi, nkanswe kugwira kwabo! 13.Ariko ndababwira mwebwe abanyamahanga yuko nubahiriza umurimo wanjye, kuko ndi intumwa ku banyamahanga 14.kugira ngo ahari nteze ishyari bene wacu, mbone uko nkiza bamwe muri bo. 15.Ubwo gucibwa kwabo guhesheje abari mu isi kwiyunga nImana, kugarurwa kwabo ntikuzaba kuzuka? 16.Ubwo ifu yumuganura ari iyera, nirobe na ryo ni ko riri, kandi ubwo igishyitsi ari icyera namashami na yo ni ko ari. 17.Ariko niba amashami amwe yarahwanyuwe, nawe uri umunzenze wo ku gasozi, ukaba waratewe nkingurukira hagati yamashami, ugasangira na yo amakakama yigishyitsi cya elayo, 18.ntukirarire ngo ugaye ayo mashami. Niba wirarira uyagaya, wibuke yuko atari igishyitsi kimeze kuri wowe, ahubwo ni wowe umeze ku gishyitsi. 19.Ahari wavuga uti Amashami yahwanyuriwe kugira ngo nterweho. 20.Ni koko kutizera ni ko kwayahwanyuje, none nawe kwizera ni ko kuguteyeho. Ntukibon, ahubwo utinye, 21.kuko ubwo Imana itababariye amashami ya kavukire, nawe ntizakubabarira. 22.Nuko urebe kugira neza kwImana kandi no kutabera kwayo. Ku baguye ni ukutabera, ariko kuri wowe ni ukugira neza nuguma muri uko kugira neza kwayo, kuko nutagira utyo nawe uzahwanyurwa. 23.Kandi ba bandi na bo nibatagundira kutizera kwabo, bazaterwa nkingurukira kuko Imana ishobora kubagaruraho. 24.Ko wahwanyuwe ku giti cyavutse ari umunzenze, ugaterwa nkingurukira kuri elayo nziza utavutseho, nkanswe ba bandi bene yo, ntibazarushaho cyane guterwa muri elayo yabo? 25.Bene Data kugira ngo mutabona uko mwirata ndashaka ko mumenya ibyiri banga: Abisirayeli bamwe banangiwe imitima ariko si bose, kugeza ubwo abanyamahanga bazinjira mu Itorero bakagera ku mubare ushyitse. 26.Ni bwo Abisirayeli bose bazakizwa nkuko byanditswe ngo Umukiza azava i Siyoni, Azakura muri Yakobo kutubaha Imana. 27.Iryo ni ryo sezerano mbasezeranije, Ubwo nzabakuraho ibyaha. 28.Ku byubutumwa bwiza babaye abanzi bImana ku bwanyu, ariko ku byo gutoranywa nImana, bayifiteho igikundiro ku bwa ba sekuruza, 29.kuko impano zImana no guhamagara kwayo bitavuguruzwa. 30.Nkuko mwebwe mwagomeraga Imana kera, ariko none mukaba mubabariwe ku bwubugome bwabo, 31.ni ko na bo bagomye ubu, kugira ngo imbabazi mwagiriwe zibaheshe na bo kubabarirwa , 32.kuko Imana yabumbiye hamwe abantu bose mu bugome, kugira ngo ibone uko ibabarira bose.
Ishimwe rikwiriye Nyirubumenyi ukeshwa byose
33.Mbega uburyo ubutunzi nubwenge nubumenyi byImana bitagira akagero! Imigambi yayo ntihishurika, ninzira zayo ntizirondoreka. 34.Ni nde wamenya ibyo Uwiteka atekereza cyangwa ngo abe umujyanama we? 35.Ni nde wabanje kumuha ngo azamwiture? 36.Kandi byose ari we bikomokaho akabibeshaho, akaba ari na we tubikesha! Icyubahiro kibe icye iteka ryose, Amen.
Uri gusoma Abaroma igice cya:


text:
Ibibazo bitandukanye byugarije Umurenge wa Kimisagara birimo, inzoga z’inkorano, ubujura bwo kwambura abantu, ubucuruzi bwo mu kajagari n’ibindi. Byatumye hafatwa ingamba zo guha icyombo buri muyobozi w’irondo muri buri mudugudu ugize uyu murenge mu rwego rwo guhangana na byo mu buryo burambye.
Aba banyerondo bashyikirijwe ibyombo, kuri uyu wa Mbere tariki ya 7 Ugushyingo 2016, ubwo basozaga amahugurwa y’iminsi ine yari agamije kubigisha uko bakwiye kurwanya ubujura n’ubucuruzi bwo mu kajagari bukigaragara muri uwo murenge.
Umuyobozi w’irondo mu Murenge wa Kimisagara, Rugamba Salvator yabwiye IGIHE ko ibi byombo bahawe bizabafasha gutanga amakuru hakiri kare.
Yagize ati “Ibi byombo bije gukemura uburyo bw’itumanaho kuko hari n’igihe na telefone zigira ibibazo zigashiramo umuriro, ku buryo uzajya ahura n’ikibazo mu mudugudu we azajya ahita abimenyesha ubuyobozi bumufashe.”
Umunyerondo ukuriye abandi mu Mudugudu wa Nungo, mu Kagari ka Kamuhoza, yemeza ko ibi byombo bahawe bigiye gukemura ibibazo byinshi byagaragaraga muri Kimisagara.
Yagize ati “ Ubundi hari igihe twashakaga guhamagarana ugasanga umwe umuriro wamushiranye cyangwa se twahura n’ibibazo tukabura uburyo tubibwirana. Ikindi bizatuma duhashya abacuruza ibiyobyabwenge n’abajura mu murenge wose kuko uzajya ababona azajya ahita abimenyesha bagenzi be cyane ko ibyo tuzajya tuvugiraho ubuyobozi buzajya bubyumva.”
Ibi byombo aba banyerondo bahawe, byatwaye miliyoni 4,700,000 z’amafaranga y’u Rwanda.
Nyuma yo gushyikirizwa ibyombo, abanyerondo bose ba Kimisagara bahise banishyurira mituweli abaturage 50 batishoboye bo muri uyu murenge.


text:
Rugirangoga Ubald yavukiye ahahoze ari muri Perefegitura ya Cyangugu ari naho akorera. Mu Rwanda azwi nk’umunyamasengesho n’umukozi w’ibitangaza usenga benshi bagakira, bikagaragarira mu bitambo bya Misa byitwa isengesho ryo gukizwa aturira muri Paruwasi zinyuranye mu gihugu.
Uyu mupadiri ngo yaba atabyumva kimwe na Musenyeri wa Diyosezi ya Kabgayi, Smaragde Mbonyintege, ku buryo ngo yanamubujije gutangira inyigisho ze muri Diyosezi ayobora.
Padiri Ubald yabwiye KT Press ko hari ubwo yatumiwe n’Ababikira muri Diyoseze ya Kabgayi nyuma bakamubwira ko batakimwakiriye kuko Musenyeri Mbonyintege yababujije.
Yagize ati “Nari natumiwe n’ababikira bo muri Diyosezi ya Kabgayi ngo twifatanye mu isengesho, nyuma bambwira ko ryahagaritswe na Musenyeri kubera impamvu ntigeze nshaka kumenya.”
Padiri Ubald yatangaje ko ibihe nk’ibi mu ivugabutumwa bibaho kandi yabyiteguye ko hari abadakunda ibyo akora ariko ngo ntibamubangamiye kuko ari mu mugambi w’Imana.
Ati “Icy’ingenzi ni uko nta kibazo mfitanye n’Abakirisitu, ndabizi ko igihe cye kizagera akumva uko ubuntu bw’Imana bukora. Yifata nk’umuntu ufite byinshi byo gukora aho gusobanurira abantu ubuntu bw’Imana. Igihe cye kizagera kandi azabimenya.”
Mu kiganiro IGIHE yagiranye na Musenyeri Mbonyintege, yavuze ko Padiri Ubald atigeze amusaba kujya gukorera isengesho muri Diyosezi ngo amubuze.
Yagize ati“Nta kibazo na kimwe mfitanye nawe, ntabyo yigeze ansaba kandi sinigeze mubuza.”
Ku bijyanye no kuba ababikira baratumiye Ubald ariko akababuza, Musenyeri Mbonyintege yagize ati “Ibyo birekere aho ni ibyacu interne (imbere).”
Uretse isengesho ryo gukiza Padiri Ubald akora, azwiho kuba yaratangije Gacaca Nkirisitu muri Paruwasi ya Mushaka yayoboye nyuma ya Jenoside, iyo gahunda yaje gusakara muri Kiliziya zo mu Rwanda, yari igamije gufasha abayoboke b’iryo dini, kwemera ibyaha, kwirega no gusaba imbabazi.
Icyo gikorwa cy’isanamitima cyatumye benshi bemera uruhare bagize muri Jenoside bagasaba imbabazi abo bahemukiye. Cyageze no mu zindi paruwasi nka Ntendezi, Nyamata,Mashyuza, Shangi, Nkanka, Mugombwa ndetse no muri Diyosezi ya Butare.
Ubald yatoranyijwe ku rwego rw’igihugu mu barinzi b’igihango 17 bari mu Mujishi wa “Ndi Umunyarwanda” bashimiwe ko bimakaje ubumwe n’ubwiyunge.
Inkuru iracyacukumburwa…
Indi nkuru wasoma: Padiri Ubald uvugwaho gukora ibitangaza ni muntu ki?


text:
Yosuwa 4:14 - Uwo munsi Uwiteka akuza Yosuwa mu maso y’Abisirayeli bose, baramwubaha nk’uko bubahaga Mose iminsi yose yamaze akiriho.
Ndabasuhuje mu izina rya Yesu. Kuva ku cyumweru nijoro nasuzumwemo malaria ariko ntabwo byambujije gukora devotions nsanzwe mbagezaho. Ndashima Imana ko yandinze n’ubwo umubiri ugifite intege nke.
Muri iri joro, nifuje gusangira namwe amasomo meza nize muri iki cyanditswe:
1. Hari umunsi umwe, umunsi ugirizina, igitondo kimwe, umuntu wari usanzwe ahinduka udasanzwe kuberako Imana imukujije. Ibi byabaye kuri Yoshua, byabaye kuri Mose, byabaye kuri Dawidi, Moridekayi, Yosefu n’abandi! Nawe ndabikwifuriza;
2. Abantu Imana ikuza hari icyo iheraho baba bakoze. Gira icyo wiyemeza kuyikorera hanyuma utegereze gukuzwa nayo. Umuntu nankorera Data azamuha icyubahiro (Yohana 12:26);
3. Iyo Imana igukujije, abatakubahaga barakwubaha. Mu gitondo kimwe, Yosefu yarubashwe mu giputa, Daniel yarubashwe i Babuloni. Mu gitondo kimwe Moridekayi wabaga ku izamu yurijwe ifarashi atambagizwa mu murwa! Nawe icyubahiro cyawe kiri imbere yawe!
4. Icyubahiro Uwiteka atanga ntabwo ari icy’akanya gato. Benshi mu bo Imana yubahishije nyabyo byabanye nabo mu gihe cyabo cyose (lifetime). Ibi nibyo nkwifuriza.
Ibyiza byawe biri imbere, igitondo cyo gukuzwa kirakwegereye!
Mugire umunsi mwiza mwese!
Dr Fidèle MASENGO, Foursquare Church Kimironko masengof@yahoo.fr


text:
Nov 09, 2015 Bienvenu Ndacyayisenga Ayo Hanze 0
Kuba umugore agomba kugandukira umugabo nkuko Bilibiya ibivuga ni ikintu gikunxe kutavugwaho rumwe kubera ko ahanini abantu baba batumva neza icyo bishatse kuvuga nuko byagakozwe. Ku rubuga rwitwa gotquestions.org basobanura byimbitse icyo kuganduka aricyo n’uburyo bwiza bwikiye gukorwa.
Kuganduka (cyangwa kubaha), ni ikintu gikomeye cyane muri Bibliya. Na mbere y’aho icyaha cyinjira mu isi, hariho ihame ry’ubuyobozi . Adamu yaremwe mbere, Eva akurikiraho ngo amubere “umufasha” (Intangiriro 2:18-20). Ariko nanone, nta cyaha cyariho icyo gihe, kandi nta bundi buyobozi bwari buhari bwo kumvirwa uretse ubw’Imana. Adamu na Eva bakimara kubahuka itegeko ry’Imana, icyaha cyinjiye mu isi, ubwo rero ubuyobozi buba butangiye gukenerwa. Imana yahise ishyiraho ubuyobozi mu bantu, kugira ngo buturinde byinshi bitandukanye. Icya mbere, tugomba kugandukira/kubaha Imana, nibwo buryo bwonyine bwo kuyumvira (Yakobo 1:21, 4:7). Mu 1 Abakorinto 11:2-3, tuhasanga ko umugabo agomba kugandukira Kristo, nkuko Kristo yagandukiye Imana. Hanyuma icyo cyanditswe kikavuga ko umugore nawe agomba kugandukira umugabo we.
Kuganduka burya ni igikorwa kiva mu busabane burimo urukundo. Iyo umugabo akunda umugore we nkuko Kristo yakunze itorero (Abefeso 5:25-33), kuba umugore yamugandukira ni ibintu byizana. Ijambo ryo mu Kigereki rikoreshwa muri Bibiliya risobanura “kuganduka” ni hupotasso. Rikoreshwa havugwa guhora wubaha Imana, ubuyobozi ndetse n’umugabo. Ni ikintu gikomeza igihe cyose, kandi kigaragarira muri byose dukora. Kuganduka kuvugwa mu Abefeso 5 si uguhatira umugore w’umukristo kugandukira umugabo w’umunyagitugu, wikunda. Kuganduka Bibiliya yigisha kugomba kuba hagati y’abashakanye buzuye Umwuka Wera, bakundana, bafitanye ubusabane hagati yabo no hagati y’Imana. Burya rero, kuganduka ni ibya babiri. Iyo umugore akunzwe nkuko itorero rikunzwe na Kristo, kuganduka ntibimugora. Abefeso 5:24 haravuga ngo : “Ariko nk’uko Itorero rigandukira Kristo, abe ari ko abagore bagandukira abagabo babo muri byose.” Iki cyanditswe gisaba umugore kugandukira umugabo we muri byose byiza kandi bikwiriye ; ntabwo umugore asabwa kugandukira umugabo we amujyana mu bintu bidahesha Imana icyubahiro.
Umukozi w’Imana akaba yari n’umwanditsi, Matayo Heniri (Matthew Henry) wabayeho mu 1662-1714, yaranditse ngo” umugore yaremwe akuwe mu rubavu rwa Adamu. Ntiyakuwe ku mutwe we ngo amutegeke, ntiyakuwe mu birenge bye ngo akandagirwe, ahubwo yakuwe mu rubavu ngo bareshye, mu kwaha kwe ngo amurinde, hafi y’umutima we ngo amukunde.” Abakristo bagomba kugandukirana bubaha Kristo (Abefeso 5:21). Kandi nanone, ibiri mu Abefeso 5:19-33 byose biterwa no kuzura Mwuka Wera. Abujujwe n’Umwuka bahora baramya (5:19), buzuye ishimwe (5:20), kandi baciye bugufi (5:21). Pawulo akomerezaho avuga noneho ku bashakanye muri 5:22-23.
Nuko rero, umugore agomba kugandukira umugabo we, atari ukubera ko umugore atareshya n’umugabo, ariko kubera ko ariko Imana yageneye urugo kumera. Kuganduka ntibivuga ko umugore aba abaye umusambi umugabo we akandagiraho. Ahubwo, abifashijwemo na Mwuka Wera, agandukira umugabo we, hanyuma nawe agakunda umugore we nkuko Kristo yakunze itorero
Src : gotquestions.org
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
“Nuko hariho umugore wari i mugongo, wari ubimaranye imyaka cumi n’ibiri, ababazwa n’abavuzi cyane benshi bagerageza kumukiza, bamumarisha ibintu bye byose abitangamo ingemu, ariko ntibagira icyo bamumarira ahubwo arushaho kurwara.” Mariko5:25, 26
Uyu mugore ntiyari agifite icyo kwizera mu by’ukuri kuko yari amaze igihe kinini ababazwa n’umubiri cyane ko ibishoboka byose yari yarabikoze ariko ntiyabasha gukira.
Iyi ndwara ye yari yaramubereye nk’isoko y’imibabaro. Mu myaka cumi n’ibiri y’uburwayi bwe, yari yarakoze byose yivuza ngo arebe ko yakira ariko ntibyakunda ahubwo agakomeza kumererwa nabi. Uyu mugore yaje gusanga nakomeza gushakira ubuzima ku bantu nubundi atazakira azakomeza kubabazwa n’umubiri. Nibwo yaje gufata icyemezo cyo gukoresha uburyo bushya atari yarigeze akoresha mugihe cy’uburwayi bwe cyose.
Uyu mugore amaze kumva ibya Yesu araza aca mu bantu, amuturuka inyuma akora ku mwenda we kuko yari yamaze kwibwira ko nakora ku myenda ye gusa ahita akira. Mariko 5 :27,28 Uwo mwanya isoko y’amaraso irakama.
Muby’ukuri abantu benshi ,iyo batarumva inkuru za Yesu baba bameze k’uriya mugore kuko baba batekereza inzira n’ubufasha butandukanye kugira ngo basohoke mu bibazo byabo.
Ushobora gusanga umuntu amarana ikibazo imyaka myinshi, byaba ibyo mu miryango, indwara, n’ibindi bibazo bitandukanye ariko uko umuntu agenda yiyambaza abantu hari igihe ushaka impinduka ntuzibone. Aba bantu bameze gutya bakeneye kumenya ko hari Yesu wemeye kubikorerera imitwaro yabo kandi ko muri we ari ho honyine hari ibyiringiro bizima kandi bakizera ko afite ubushobozi kuko yahawe ubutware mu isi no mu ijuru.
Hari umuririmbyi wagize ati najyaga njya ku iriba ry’iyi si mfite inyota nyinshi cyane naba ngiye kunywa agakama ubwo…….akomeza agira ati nuzuye agahinda n’ubwihebe mbuze ibyo niringiraga maze amaso yanjye arahumuka ndakureba Yesu ndayurwa(123).
Izi mpinduka Yesu azana mu buzima bwawe haricyo zibanza kugusaba gukora aribyo n’uriya mugore yakoze. Uyu mugore nyuma yo kumenya ibya Yesu nk’uko nawe ubimenye ukimara gusoma ubu butumwa bwiza, yagize umwete wo gusanga Yesu yizeye, aramushaka.
Aho ntiwaba nawe ufite ikibazo nk’icy’uyu mugore Bibiliya yatubwiye warangiza ukakigerekaho gushakira igisubizo aho kitari ukabura ubufasha ndakwinginga ngo uhindure uhange Yesu amaso niwe wenyine ubasha kugutabara kuko ubwo yababajwe no kugeragezwa ubwe, abasha no gutabara abageragezwa bose(Abaheburayo2 :18) kandi tumenye ngo ibasha gukora cyane ibiruta ibyo dusaba, ndetse n’ibyo twibwira nk’uko imbaraga zayo ziri zidukoreramo (Abefeso 3 :20).
Ngaho rero nawe ufite ibikuremerera bitandukanye waba se warabijyanye ahantu hatandukanye utekereza ko bagufasha dore inzira nyayo ni imwe ni ukureka izo nzira zose ukareba umusaraba wa Yesu. Ibibazo wagira byose ntakimunanira ashoboye byose kuko biri musi y’ububasha bwe kandi yahawe ubutware mu isi no mu ijuru.
Turakwibutsa ko nta muntu numwe wakwishingira ibibazo byawe iteka, yagufasha ariko igihe cyagera akananirwa cyangwa se akaba yanaguta ariko Yesu niwe nshuti iruta izindi, ni we wo kwizerwa kandi nta hantu hamubera kure.
Niba utaranamumenya ngo utere intambwe we kujarajara ngo ushakire ibisubizo aho bitari uhindukire umubwire agukoreho aguhindure uhinduke icyaremwe gishya. Birashoboka ko nawe wumvaga ko ntawe ukwitayeho ngo wizere Imana niyo yonyine ifite icyo gukora kirambye kubikugose. Imana ni iyo kwizerwa no kubikora izabikora.


text:
Abagalatiya 1
1.Pawulo (intumwa itari iyabantu, kandi itatumwe numuntu, ahubwo yatumwe na Yesu Kristo nImana Data wa twese yamuzuye), 2.jye na bene Data turi kumwe bose, turabandikiye mwebwe abo mu matorero yi Galatiya. 3.Ubuntu bube muri mwe namahoro, biva ku Mana Data wa twese no ku Mwami wacu Yesu Kristo, 4.witangiye ibyaha byacu ngo aturokore iki gihe kibi cya none, nkuko Imana Data wa twese yabishatse. 5.Icyubahiro kibe icyayo iteka ryose. Amen.
Kunamuka kwAbagalatiya
6.Ndatangazwa nuko mwimuye vuba mutyo, mukareka uwabahamagariye guhabwa ubuntu bwa Kristo mukajya ku bundi butumwa, 7.nyamara si ubundi ahubwo ni ikindi. Hariho abantu babahagarika imitima, bagashaka kugoreka ubutumwa bwiza bwa Kristo. 8.Ariko nihagira ubabwiriza ubutumwa butari ubwo twababwirije, ari twe cyangwa ndetse marayika uvuye mu ijuru, avumwe. 9.Nkuko twabanje kubivuga na none nongeye kubivuga nti Niba umuntu ababwira ubutumwa budahura nubwo mwemeye mbere avumwe. 10.Mbese noneho ni ishimwe ryabantu nshaka, cyangwa ni iryImana? Cyangwa se ni abantu nshaka kunezeza? Iyaba nkinezeza abantu simba ndi imbata ya Kristo.
Pawulo ahamya ko ubutumwa yahawe atari ubwabantu
11.Bene Data, ndabamenyesha yuko ubutumwa bwiza navuze atari ubwabantu 12.kuko nanjye ntabuhawe numuntu, kandi sinabwigishijwe numuntu, ahubwo ni Yesu Kristo wabumpishuriye. 13.Mwumvise ingeso zanjye nari mfite kera ngikurikiza idini yAbayuda, yuko nari nkabije kurenganya Itorero ryImana no kuririmbura. 14.Kandi narushije benshi bo mu bwoko bwacu tungana gukurikiza idini yAbayuda, kuko nabarushaga kugira ishyaka ryimigenzo twahawe na ba sogokuruza. 15.Ariko Imana yantoranije nkiri mu nda ya mama, impamagara ku bwubuntu bwayo. 16.Kandi ubwo yashimaga kumpishurira Umwana wayo ngo mvuge ubutumwa bwe bwiza mu banyamahanga, sinahereye ko ngisha inama abafite umubiri namaraso, 17.cyangwa ngo nzamuke njye i Yerusalemu gusanga abambanjirije kuba intumwa, ahubwo nagiye muri Arabiya kandi mvuyeyo nsubira i Damasiko. 18.Nuko imyaka itatu ishize ndazamuka njya i Yerusalemu gusura Kefa, mara iwe iminsi cumi nitanu. 19.Ariko mu zindi ntumwa nta wundi nabonye, keretse Yakobo mwene nyina wUmwami Yesu. 20.(Ndabarahira imbere yImana yuko ibyo mbibandikiye ntabeshya.) 21.Bukeye njya mu bihugu byi Siriya ni Kilikiya. 22.Abamatorero yi Yudaya yo muri Kristo ntibari bazi uko nsa, 23.keretse kumva gusa abamvugaga bati Uwaturenganyaga kera noneho arigisha ibyidini yarimburaga kera, 24.nuko ibyo bigatuma bahimbaza Imana ku bwanjye.
Uri gusoma Abagalatiya igice cya:


text:
Paruwasi ya ADEPR-Kicukiro yizihije isabukuru y’imyaka 16 imaze ivutse
Mu gihe itorero ADEPR rikomeje imyiteguro yo kwizihiza isabukuru y’imyaka 75 izaba tariki 21/11/2015, rimaze rivutse, hirya no hino mu gihugu hakomeje gahunda yo kwitegura iki gikorwa hizihizwa isabukuru ku ma paruwasi atandukanye ndetse no mu midugudu ya ADEPR hakurikijwe igihe bamaze batangiye umurimo w’Imana.
Hamwe n’iyi gahunda paruwasi ya ADEPR Kicukiro yizihije isabukuru y’imyaka 16 imaze itangiye kuri uyu wa gatandatu tariki 17/10/2015. Umushumba w’ururembo rw’Umujyi wa kigali Rev.Past Rurangirwa Emmanuel ari nawe wari umushyitsi mukuru yasobanuriye abitabiriye iki gikorwa icyo yubile bivuze yifashishije amagambo aboneka mu gitabo cy’Abalewi 25:10-14.
Ibi ni bimwe mu biba igihe hizihizwa Yubile:
1. Abantu bagarurirwa gakondo mu buryo bw’Umwuka,
2. Basubira mu miryango
Mu ijambo ry’Imana kandi yakomeje asobanura ko Yesu ari buruhukiro bw’abamwizera nk’uko ibyanditswe bibigaragaza mu gitabo cy’Umuhanuzi Yesaya.
Yesaya 61:1-4, hagaragaza ibyazanye Yesu, ari byo
1. Kuvura imvune
2. kumenyesha imbohe ko zibohow
4. Imbabazi
5. Guhoreramo inzigo
6. Guhoza amarira
7. Gushyiriraho itegeko abarira
gutanga ikamba mu cyimbo cy’ivu ndetse n’amategeko yo kwishima akambika umwambaro w’ibyishimo mu mwanya wo kwirabura.
Rev.Past Rurangirwa yakomeje ashimira ibikorwa bya ADEPR-Paruwasi ya Kicukiro, yongera kugaruka ku myaka ADEPR imaze n’uko yatangiye. Yagize ati ’’ Paruwasi imaze imyaka 16 mu gihe itorero rya ADEPR rimaze imyaka 75, muri iki gihe cyose buri wese akwiye gutekereza aho yaje mu itorero avuye n’icyo kuba mu itorero byamufashije.’’
Uyu mushumba kandi yongeye kwibutsa umwihariko w’abazanye ubutumwa mu itorero rya ADEPR, ko bwari buherekejwe n’Umwuka wera bugahindura ababwumvaga mu gihe abandi bazanaga ubutumwa buherekejwe n’umwuka wa gikoroni.
Yakomeje yibutsa abakristo ba ADEPR-Kicukiro ko umurimo ugikomeje, asaba ko buri wese atekereza umusanzu we cyane ko abantu bagikeneye ubutumwa bwiza. Ati ’’tugire amateka meza azatuma itorero rizakomeza guhagarara neza no mu myaka iri imbere.’’
Itorero ADEPR ryitegura gukora isabukuru y’imyaka 75 Kugeza ubu rifite imidugudu igera 3108 mu gihugu hose, rikagira igera ku 172 mu mujyi wa Kigali ndetse n’ama Paruwasi 35 mu ruremo rw’Umujyi wa Kigali.


text:
Ngoma: Bashoje ukwezi kwahariwe urubyiruko baremera abatishoboye bacitse ku icumu
Urubyiruko rwo mu karere ka Ngoma rwashoje ukwezi kwaruhariwe ruremera abatishoboye bacitse ku icumu rya Jenoside yakorewe abatutsi mu Rwanda mu 1994 bo mu karere ka Ngoma baboroza inka esheshatu.
Honorable depite Mukobwa Justine wari witabiriye isozwa ry’uku kwezi yashimye uburyo uru rubyiruko rwishyira hamwe rwishakamo ibisubizo byugarije igihugu cyabo.
Abahawe izi nka kuri uyu wa 31/05/2014 bavuze ko bashimishijwe nuko bagiye kwiteza imbere kandi banarushaho kubaho neza banywa amata banafumbira imirima yabo.
Umwe mu bahawe izi nka yagize ati â€Iyi nka izamfasha kwiteza imbere ,noneho ninashyira ifumbire ku nsina ntizampa agatoki? Nzanywa amata ngire ubuzima bwiza kandi ndayakunda cyane.â€
urubyiruko rwari rwitabiriye iyi gahunda rukaba rwaranagize uruhare mu gutanga izi nka zifite agaciro ka milliyoni imwe y’u Rwanda, rwavuze ko rugaya abayobozi babi bakoze Jenoside bityo ko nk’urubyiruko rugomba gutanga icyizere ko itazongera ukundi.
Uhagarariye urubyiruko mu karere ka Ngoma, Byamukama Emmy yagize ati â€Turagaya abayobozi b’icyo gihe ko batakoze nk’abayobozi b’uyu munsi, ahubwo bo batozaga urubyiruko kubaka ibitekerezo bibi byatumye rusenya iki gihugu.â€
Kirenga Providence umuyobozi w’akarere ka Ngoma wungirije ushinzwe imibereho myiza y’abaturage, mu ijambo rye yasabye abahawe izo nka kuzitaho bakazifata neza kugirango zizabashe kubaha umusaruro bazitezeho kandi bazanoroze n’abandi.
Hon depite  mu nteko ishinga amategeko Mukobwa Justine,wari umushyitsi mukuru yavuze ko kuba urubyiruko rwishakamo ibisubizo bigaragaza icyizere cy’ejo hazaza.
Abisobanura yagize ati â€Icya mbere gihari ni uko ibyabaye batabyishimiye, icya kabiri gihari biteguye kubikosora ariko biteguye gufasha na babandi byabayeho kugirango badaheranwa n’agahinda, rero icyizere ni uko ejo ari heza.â€
Uru rubyiruko muri iki gihe cy’ukwezi rwakoze ibikorwa bitandukanye birimo no gukangurirwa kwihangira imirimo ndetse no guharanira kwiteza imbere banarinda ubuzima bwabo indwara zirimo na SIDA.


text:
ven.
27
janv.
2012
ISOMO RYA MBERE
Igitabo cya Mwene Siraki (Sir 47, 2-11)
2Nk’uko ibinure bikurwa ku gitambo cy’ubuhoro, ni ko Dawudi yatoranijwe mu bana ba lsraheli. 3Yakinishaga intare nk’aho zabaye abana b’ihene, n’ibirura akabikinisha nk’abana b’intama. 4Mu busore bwe se ntiyishe umuntu w’igihanyaswa, maze umuryango akawukiza atyo ikimwaro, igihe yazunguzaga ibuye mu muhumetso, agatsemba ubwirasi bwa Goliyati ? 5Koko rero, yatakambiye Uhoraho Umusumbabyose, nuko akaboko ke k’iburyo karakomera, maze atsemba umurwanyi ukomeye, kandi umuryango we usubirana ububbasha. 6Ni yo mpamvu bamuratiye ko yishe ibihumbi n’ibihumbagiza, bakamushlmira imigisha Uhoraho amuhunze, bamutamiriza ikamba ry’ikuzo. 7Koko rero, yatsembye abanzi bari babakikije, arimbura ababisha be b’Abafilisiti, kugeza na n’ubu yarabaganje uruhenu. 8Mu bikorwa bye byose yashimiraga Nyir’ubutungane, akarata Umusumbabyose mu magambo amusingiza; yaririmbaga n’umutima we wose, abitewe n’ urukundo afitiye Uwamuremye. 9Yashyizeho umutwe w’abaririmbyi imbere y’urutambiro, kugira ngo batere indirimbo zinogeye amatwi. 10Iminsi mikuru yarayubahirije bitangaje, ibirori birushaho guhimbazwa, bagasingiza izina ritagatifu ry’Uhoraho, kuva mu museso urusengero rukarangira. 11Uhoraho yamukijije ibyaha bye, amukomereza ububasha ubuziraherezo, amuha isezerano rya cyami, n’intebe y’ikuzo muri Israheli.
ZABURI (Zab 18 (17), 31.33a, 47.50. 32a.51)
Inyik/ Uragasingizwa Nyagasani, Mukiza wanjye.
Inzira y’Imana ntihinyurwa na gato,
ijambo ry’Uhoraho ntirikemangwa ;
ni we ngabo ikingira abamuhungiraho bose.
Iyo Mana ni yo intera imbaraga.
Uhoraho arakabaho ! We Rutare nisunga, aragasingizwa !
Imana nkesha umukiro niharirwe umutsindo.
Ni cyo gituma ngushimira Uhoraho, rwagati mu mahanga,
maze nkaririmba nshimagiza izina ryawe.
None se, ni nde Mana uretse Uhoraho ?
Agwiriza imitsindo umwami yimitse,
agatonesha uwo yasize amavuta y’ubutore,
ari we Dawudi n’abamukomokaho iteka ryose.
IBANGONDIRIMBO RIBANZIRIZA IVANJILI (Mt 5, 10)
Alleluya Alleluya.
Hahirwa abatotezwa bazira ubutungane,
kuko Ingoma y’ijuru ari iyabo.
AlIeluya.
IVANJILI
+ Mariko (Mk 6, 14-29)
Muri icyo gihe, 14umwami Herodi yumva bavuga ibya Yezu kuko izina rye ryari rimaze kwamamara, bavuga ngo «Yohani Batisita yazutse mu bapfuye! Ni cyo gituma yifitemo ububasha bwo gukora ibitangaza. » 15Abandi bakavuga ngo « Ni Eliya,» Abandi kandi ngo « Ni umuhanuzi nk’abandi bahanuzi ba kera.» 16Herodi abyumvise aravuga ati « Ni Yohani, umwe naciye umutwe, none akaba yarazutse !” 17Koko rero Herodi yari yatumye abantu bo gufata Yohani no kumubohera mu buroko, abitewe na Herodiya, umugore wa murumuna we Filipo, Herodi yari yaracyuye. 18Kuko Yohani yari yarabwiye Herodi ati « Ubujijwe gutunga umugore wa murumuna wawe.» 19Herodiya na we yahoraga ahigira Yohani agashaka no kumwicisha, ariko ntabishobore, 20kubera ko Herodi yatinyaga Yohani bigatuma amurengera, abitewe n’uko yari azi ko ari umuntu w’intabera kandi w’intungane. Iyo yabaga yamwumvise yabunzaga imitima cyane, nyamara yakundaga kumwumva.
21Nuko haza kuba umunsi mukuru ubwo Herodi yari yahimbaje isabukuru y’ivuka rye maze atumlra abatware be, n’abakuru b’ingabo ze hamwe n’abanyacyubahiro bo mu Galileya. 22Umukobwa wa Herodiya araza arabyina, ashimisha Herodi n’abatumirwa be. Nuko umwami abwira umukobwa ati « Nsaba icyo ushaka cyose, ndakiguha. » 23Aramurahira ati « Icyo unsaba cyose ndakiguha, kabone n’iyo cyaba icya kabiri cy’igihugu cyanjye. » 24Umukobwa arasohoka abaza nyina ati « Nsabe iki ? » Undi aramusubiza ati « Saba umutwe wa Yohani Batisita. » 25Umukobwa agaruka agaruka bwangu asanga umwami, amusaba avuga ati « Ndashaka ko umpa nonaha umutwe wa Yohani Batisita ku mbehe. » 26Umwami biramushavuza cyane, ariko kubera indahiro ye n’abo yari yatumiye, yanga kwivuguruza. 27Ako kanya umwami yohereza umwe mu ngabo ze, amutegeka kuzana umutwe wa Yohani. Uwo mugabo aragenda, amucira umutwe mu buroko. 28Nuko azana umutwe ku mbehe maze awuha uwo mukobwa, umukobwa na we awuha nyina. 29Abigishwa ba Yohani babyumvise baraza bajyana umurambo we, barawuhamba.


text:
Muganga nagusuzume iyo ndwara, ariko wowe cyangwa uwo mwashakanye ashobora kubona ibi bimenyetso. Urugero w’umugore ruba ari ku giti cye, wikwigereranya n‘undi uwo ari we wese. • Guhora ubabaye, guta icyizere, gutsimdwa muri byose.
• Agahinda, nta gitekerezo, ndetse n’amarira, kutiyizera, ububi, kuvangirwa, gutinya kubabaza umwana.
• Gutinya kuba wenyine cyangwa gusohoka .
• Kudakunda kwifatanya n’abandi mu bikorwa rusange
• Kuryama cyane cyangwa kubyanga.
• Ibura ry’ingufu.
• Kutiyitaho.
• Kudafata ibyemezo
• Gutinya kwirukanwa n’uwo mwashakanye.
• Ubwoba bwo kubabaza umwana cyangwa kwibabaza.
Kubyara:Ibimenyetso ni ibihe?
Muganga nagusuzume iyo ndwara, ariko wowe cyangwa uwo mwashakanye ashobora kubona ibi bimenyetso. Urugero w’umugore ruba ari ku giti cye, wikwigereranya n‘undi uwo ari we wese. • Guhora ubabaye, guta icyizere, gutsimdwa muri byose.
Labels: ubuzima, umugore utwite


text:
Itorero ADEPR ryatanze impamyabumenyi ku banyeshuri barangije kwiga gusoma no kwandika i Huye
Kuri uyu wa 13 Gashyantare 2014, itorero ADEPR mukarere ka Huye , ryatanze impamyabumenyi kubari barangije kwiga gusoma no kwandika nyuma y’amezi agera kuri atandatu bigishirizwa mu masomero yashinzwe n’itorero ADEPR mukarere ka Huye.
Uyu muhango witabiriwe n’umuyobozi w’intara y’amajy’epfo Munyentwali Alphonse wari n’umushyitsi mukuru, umuvugizi w’itorero ADEPR MU Rwanda, Past. Sibomana Jean n’abandi bafatanyayabikokorwa b’iri torero hano mu Rwanda.
Muri uyu muhango abasaga 400 bakaba bashyikirijwe impamyabumenyi ko bamaze kumenya gusoma no kwandika kandi bikaba bigiye kubafasha kwiteza imbere mu buzima bwabo bwa buri munsi.
Mu ijambo rye umuyobozi w’intara y’amajy’Epfo MUNYENTWALI Alphonse yashimiye itorero ADEPR uburyo ridahwema gufasha muri gahunda za leta by’umwihariko muri gahunda y’ubureza aho bigisha abatazi gusoma no kwandika ndetse bakanabafasha kwiteza imbere cyane ko abenshi mubarangiza usanga bagana amashuri y’imyuga.
Umuvugizi w’itorero ADEPR mu Rwanda Past. Sibomana Jean aganira n’itangazamakuru akaba yaritangarije ko bakomeje guteza imbere uburezi bigisha abatazi gusoma no kwandika, Yagize ati,”Icyo tugamije nk’itorero rya ADEPR ni ukugira ubufatanye hagati y’inzego zitandukanye n’itorero cyane inzego z’ibanze kugirango turusheho kurwanya ubujiji.”
Itorero ADEPR mu masomero ari hirya no hino mu gihugu ntabwo yakira gusa abayoboke b’iri torero ahubwo yakira abantu bose babyifuza bakeneye kumenya gusoma no kwandika hatitawe kumyemerere yashwamo.
Kugeza ubu itorero ADEPR rifite amasomero hirya no hino mu gihugu, aho aya masomero akunze gufasha abantu bakuru batagiye bagira amahirwe yo kumenya gusoma no kwandika bakiri bato, iki gikorwa bakaba bari kugifashwamo n’umuryango Global community Ejo Heza uterwa inkunga na USAID ndetse n’umuryango Save the Children.
Dushimirimana Onesphore


text:
Urwenya-Umugabo Utwite
Umugabo Utwite
Umugabo wagiraga amahane yari arwaye impyiko, umunsi umwe abyuka mu gitondo ajyanye inkari kwa muganga ngo bamupime, mu gihe yitunganya ashyira agacupa k’inkari ku meza. Umugore we na we abyuka akubura maze akoma kuri ya meza inkari z’umugabo we zirameneka, yibuka ko umugabo we ari bumubwire nabi nasanga yazimennye ni bwo yihutiye gushyiramo ize umugabo atarabibona. Umugabo ageze kwa muganga bapima za nkari yajyanye basanga atwite.
Shyiraho Igitekerezo!
Subscribe to: Post Comments (Atom)


text:
Rwanda | Nyamasheke: Ubushake burakenewe mu kwishyuza abambuye ibigo by’imari.
Nubwo kwishyuza abambuye ibigo by’imari, byaba ibigikora ndetse n’ibyafunze imiryango, ari akazi katoroshye, umuyobozi wa komisiyo ishinzwe kwishyuza iyo myenda mu karere ka Nyamasheke Bahizi Charles, aravuga ko buri wese bireba nabishyiramo ingufu bizagerwaho.
Ibi umuyobozi w’iyi komisiyo akaba n’umuyobozi w’akarere wungiririje ushinzwe imari, ubukungu n’amajyambere yabitangaje mu nama ya komisiyo ishinzwe kwishyuza iriya myenda mu karere ka Nyamasheke yateranye tariki ya 14 werurwe 2012.
Bahizi yagize ati: “mu by’ukuri ntabwo ari ikintu cyoroshye ariko nabwo ntabwo bikomeye abantu babishyizemo ubushake. Icya ngombwa ni uko gusa abantu bagendera ku mabwiriza bahawe, abantu bakumva ko inshingano ari izabo.”
Avuga ko iyi komisiyo izegera abarimo imyenda bakareba impamvu yatumye batishyura ndetse n’uko imbogamizi zavaho bakabasha kwishyura, dore ko amabwiriza agenderwaho avuga ko bagomba kumvikana uburyo bwo kwishyura gusa ngo aho bizaba ngombwa ubwumvikane butageze ku ntego hazitabazwa ingufu zitandukanye.
Bahizi avuga ko hari aho bitazoroha kumenya amakuru kuko hari nk’abarimo imyenda ibyo bigo bashobora kuba batakiba aho bari batuye.
Iyi nama yanzuye ko ubuyobozi bw’imirenge bufatanyije na banki zasigaranye inshingano zo gukurikirana ibigo bitagikora ndetse n’ubuyobozi bw’ibigo bigikora bagomba kwicara bakanoza urutonde rw’abambuye, abari kwishyura ndetse n’abinangiye bakamenyekana, hanyuma bakazabishyikiriza komisiyo ishinzwe kwishyuza ikabikurikirana.
Buri wese ngo akwiye kumva ko ari inshingano ze akabikurikirana kandi hakabaho imikoranire myiza ku nzego zose, hakabaho kumanuka bakegera abaturage kuko bitazakemukira mu biro.
Tags for promotion: Commitment – loans- recovery-bank


text:
Muri benshi bamubyiganiraho, gerageza ukore kuri Yesu
“Ninde unkozeho?” Mariko 5.31
Inkuru iboneka muri ubu butumwa imeze nkaho yisobanuye yo ubwayo. Ni iy’umugore umwe wari ufite ikibazo cyo kuva yari amaranye imyaka 12. Kubera uburwayi bwe itegeko ryamubuzaga kugera ahantu hari abantu, yirengagije ibyo we ubwe yaje gufata icyemezo ajya guhura na Yesu anyuze hagati mu bantu benshi bari bamuzengurutse.
Muri iyi nkuru turi ku ijambo rigukangurira ngo nubwo hari abantu benshi baturutse imihanda yose barimo kubyiganira kuri Yesu, bamwitirirwa, bamuvuga cyane, bamukorera, mbese muri uwo mubyigano wose, wowe gerageza ukore kuri Yesu by’umwihariko kuburyo abimenya ko wamukozeho, Imana ishimwe.
Yesu ntiyita ku migenzo y’abantu! Iyo ashatse gukora yirengagiza amahame nubwo yaba asanzwe amenyerewe, agakora nka Yesu wenyine.
Uwo mugore yakomeje kubona akavuyo ari kenshi we arasesera agenda yerekeza aho Yesu ari, yaribwiraga ati “nimukoraho gusa biraba bihagije”, nuko aratambuka akora ku gishura cye ako kanya isoko y’amaraso irakama, arakira.
Ako kanya Yesu arabaza ati: “Ninde unkozeho?”, uwo mudamu atahwa n’ubwoba, atangira gutekereza ko b’abantu bose bamubonye kandi ko bigiye kumubera bibi, ariko se kuki yagize ubwoba?
Kuva kera kubwa Mose ntabwo byari byemewe ko umugore uri mu mihango ajya mu iteraniro, we rero yishe itegeko, irindi twavuga ko ari ikosa rikomeye yakoze no ugutinyuka gukora k’umwami kandi azi imiziro afite, rero ubwoba yagize twavuga ko bwari bufite ishingiro kuko yari yasuzuguye amategeko.
Uyu mugore yirengagije amategeko kuko n’ubundi kwicwa no gupfa azize kuva byose byari urupfu, ariko m’ukuri we icyo yashakaga kwari ugukira kandi yumvaga nakora kuri Yesu biraba bihagije atari ngombwa ko yirirwa amusengera.
Bishyire mu bwenge bwawe nawe wumve ko ari wowe utagira ubwoba! Ariko kwizera k’uyu muntu kuratangaje cyane kuko yarenze imihango n’imigenzo arwanira gukora kuri Yesu muri benshi bamubyiganiraho.
Abari kumwe na Yesu bamusubije batangaye cyane bibaza ukuntu abaza umukozeho n’abantu bamuzengurutse ariko Yesu akomeza kubaza umukozeho, nuko wa mugore n’ubwoba bwinshi yemera ko ariwe umukozeho Yesu atangazwa cyane no kwizera kwari muri uwo mugore. Ndakwibutsa ko mu kavuyo k’amadini menshi n’uruhurirane rw’abitirirwa Yesu bose kuko bamubyiganiraho, ashobora kugirana umubano w’umwihariko akamenyana n’umuntu ku giti cye.
Mu bibazo ufite ujye urwanira gukora kuri Yesu, ntukite ku byaha wakoze ntukavuge ngo abantu banzengurutse barabizi ko ndi mubi cyangwa ngo wumve ko hari abo bikwiriye ko wowe bitagukwiriye, ahubwo ujye uharanira gukora kuri Yesu, Nubwo waba usa nabi gute! Yesu ashobora kugutunganya ukera de!
Uyu munsi wemere kwakira imbabazi ze, ugende ntuzongere gukora icyaha ukundi! Imbabazi z’Imana zihoraho iteka, kandi wizere, nubwo haba hari benshi bari kubyiga Yesu, wowe uharanire kumukoraho ku giti cyawe. Imana iguhe umugisha. Amen.


text:
Ikigo cy’igihugu gishinzwe uburezi REB cyongeye kubura bitunguranye mu mishyikirano yagombaga kugihuza n’abahoze buhugura abarimu bigisha ururimi rw’icyongereza (mentors) iki kigo cyirukanye, imishyikirano yari iteganijwe kuri uyu 14 Nyakanga 2016 ku cyicaro cya Minisiteri y’Abakozi ba Leta n’Umurimo (MIFOTRA).
Mu kwezi kwa Nyakanga 2015 ni bwo REB yasezereye bamwe mu bari bashinzwe guhugura no gukurikirana abarimu bigisha icyongereza mu mashuri abanza n’ayisumbuye babwirwa ko bitewe n’uko hari amavugurura agiye kuba muri uwo murimo.
Aba bakozi bavuga ko REB yasheshe amasezerano (amasezerano yari kurangira muri Mata 2016) bari bafitanye ntiyabagenera ibyo bari bagenewe birimo amafaranga y’amezi bari basigaje ngo amasezerano yabo arangire nk’uko biteganywa n’amategeko.
Aba bakozi bitabaje Minisiteri ishinzwe abakozi ba Leta n’Umuririmo (Mifotra) kugira ngo ibarenganure maze hatangira ibiganiro byo kubahuza ku itariki ya 18 Gicurasi 2016 ntibyarangira, ariko bemeza ko bizasubukurwa tariki ya 07 Kamena 2016.
Iyi tariki ya 07 Kamena 2016 igeze aba barega REB batunguwe no kumva ko REB itabonetse kubera impamvu z’imirimo abayihagarariye batanze babwirwa ko bizasubukurwa mu kwezi kwa Nyakanga, ibintu bafashe nko gutinza ibiganiro nkana nk’uko babibwiye Makuruki.rw bakimenyeshwa iryo subikwa.
Murekezi Zacharie uhagarariye 46 barega REB yabwiye Makuruki.rw ko ku nshuro ya gatatu REB yitabiriye ibiganiro ku wa 07 Nyakanga 2016 gusa ngo icyo gihe ibiganiro byabaye nk’ibisubira irudubi kuko abari bahagariye REB bwa mbere atari bo baje ku nshuro ya kabiri ndetse birangira REB yanze kwemera ibyo ushinzwe umurimo muri MIFOTRA akaba ari nawe muhuza yababwiraga hafatwa umwanzuro w’uko bazagaruka kuri uyu wa 14 Nyakanga 2016 bagasinyirwa ubundi bakerekeza mu nkiko.
Yagize ati “ Ubushize bari bazanye n’umunyamategeko wabo bazana n’ushinzwe abakozi, itsinda ryari ryaje mbere risa n’irihinduka biba ngombwa ko dusubira inyuma kugira ngo babyumve neza, naho turabatsinda kuko MIFOTRA yo irababwira ngo contract igomba kwishyurwa…ubu ngubu ni bwo twari kugaruka avocat agatera kashe akabijyana mu rukiko.”
Undi witwa Jean de Dieu yabwiyiye Makuruki.rw ko batunguwe no kumva ko gahunda zisubitswe kuko ushinzwe umurimo muri MIFOTRA ngo yamuhamagaye saa tanu yamaze gufata inzira ajya I Kigali bitewe n’uko gahunda yari iri saa munani z’amanywa, bityo bakemeza ko bakomeje kubihomberamo kuko batega imodoka ndetse bakica n’imirimo yabo ngo baje mu biganiro na REB ariko ntiboneke.
Yagize ati “Fabien yampamagaye saa tanu nari ndi mu nzira nza, ubwo nta kundi tuzajya dukomeza gutakaza amafaranga n’umwanya kuko REB buri gihe irabura ariko nyine turahahombera.”
Jean de Dieu avuga ko nta mpamvu bigeze bamenyeshwa yatumye REB itaboneka gusa ngo bahawe indi gahunda yo kuwa 19 Nyakanga 2016.
Twashatse kumenya icyatumye REB ivuga ku mpamvu zatumye itakiboneka muri ibi biganiro maze umuyobozi Ushinzwe abakozi muri REB Mbarushimana Ghad atubwira ko nta mwanya wo kutuvugisha afite, ngo ibindi twabibaza muri MIFOTRA.
Ushinzwe Umurimo muri MIFOTRA, Mberamihigo Fabien yabwiye Makuruki.rw ko kuba REB itabonetse nta kibazo kirimo kuko n’aba baburana na yo babimenyeshejwe kandi bakabyemera.
Yagize ati “Nta kibazo kirimo, REB ntiyabonetse kandi twabibamenyesheje.”
Ubwo bongeraga guhura tariki 07 Nyakanga 2016, habonetse abandi bantu 134 na bo bavugaga ko bahuje ikibazo n’abo ba mbere, ariko REB ivuga ko batanga ikirego ukwabo bativanze na 46 batangiye kuganira mu mezi abiri ashize.
Arsene Muvunyi
MAKURUKI.Rw


text:
Nyaruguru: Umurenge wa Nyabimata wavuye ku mwanya wa nyuma uba uwa 6
Mu mihigoy’umwaka wa 2013-2014 umurenge wa Nyabimata wabaye uwa 6, uvuye ku mwanya wa nyuma mu mihigo y’umwaka wari wabanje. Ubuyobozi bw’umurenge wa Nyabimata burashimira abatuye uyu murenge More...
Rwanda | Ruhango: Abavuga rikumvikana barasaba ko abaturage bajya bahabwa umwanya mu byemezo bifatwa na Leta
Abavuga rikijyana mu karere ka Ruhango, baravuga ko Leta ikwiye kujya iha umwanya abaturage ikumva ibitekerezo byabo mu bikorwa iba iteganya, kuko ngo hari igihe bajya kumva bakumva inzego zo hejuru zibaturaho ibintu More...
Abanyarwanda barashishikarizwa kwirinda ibiyobyabwenge cyane cyane urubyiruko
Buri wese arasabwa kugira uruhare mu kurwanya ibiyobyabwenge “Dushyire hamwe twese twubake u Rwanda ruzira ibiyobyabwenge†niyo nsanganyamatsiko y’umwaka wa 2012 mu kurwanya ibiyobyabwenge no More...
Muhanga: Biyemeje ko buri mwaka bazajya bahemba umukozi uhiga abandi ku murimo
Kuri uyu wa 1 Gicurasi 2012, umunsi isi yose izirikana umunsi w’abakozi, abakozi b’akarere ka Muhanga bo biyemeje kujya bahemba umwe muri bo wabaye indashyirwa mu kazi mu gihe runaka kugirango byongere More...


text:
Mutima wanjye, subira mu buruhukiro bwawe, Kuko Uwiteka yakugiriye neza.Kuko wakijije ubugingo bwanjye urupfu, Amaso yanjye ukayakiza amarira, N’ibirenge byanjye ukabikiza kugwa.” Zaburi 116:7-8
Umunezero wa nyawo uturuka mu kutibagirwa ibyiza Imana yagukoreye. Uguhangayika gusa si ko gutanga igisubizo cyawe, ahubwo witonde utaza kuba waharwariramo indwara ziterwa n’imihangayiko ahubwo ukwiriye gusubiza amaso inyuma ukareba ibyiza Imana yagiye ikora mu buzima bwawe maze utegeke umutima wawe ureke guhangayika uyu munsi.
Iyagukuye aho hose n’uy’umunsi iracyashoboye. Umwanzi wacu wa mbere ni ukwibagirwa dore ko satani ari mwe munzira akoresha agamije kugira ngo twibagirwe ko Imana ishoboye byose.
Si ubwa mbere Imana yaba ikugiriye neza kandi si n’ubwa nyuma. Tuza, wige guteka umutima wawe we guhangayika, uwibutse ko Uwiteka yakugiriye neza kandi ko agishoboye kubikora. Ujye uhora wiyaturiraho ko iki gihe ari cyo cyawe cyo kugirirwa neza n’Uwiteka Imana.


text:
mar.
21
août
2012
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 36, 23-28)
Uhoraho ambwira iri jambo ati 23“Nzakuza izina ryanjye ry’ikirangirie mwandavurije muri ayo mahanga – uwo ni Nyagasani Uhoraho ubivuze – maze amahanga azamenye ko ndi Uhoraho, nimara kugaragariza muri mwe ubutungane bwanjye babyirebera n’amaso yabo. 24Nzabavana mu mahanga mbakorakoranye, mbavane mu bindi bihugu maze nzabagarure ku butaka bwanyu. 25Nzabuhagiza amazi asukuye maze mube abasukure; mbahanagureho ubwandure bwanyu bwose, muce ukubiri n’ibigirwamana byanyu byose. 26Nzabaha umutima mushya, mbashyiremo n’umwuka mushya. Mu mubiri wanyu nzakuramo umutima w’ibuye, nshyiremo umutima wumva. 27Nzabuzuzamo umwuka wanjye, mbatere gukurikiza amategeko yanjye, mwubahirize amabwiriza yanjye. 28Muzatura igihugu nahaye abakurambere banyu, mumbere umuryango nanjye mbe Imana yanyu.”
ZABURI (Zab 51 (50), 12-13, 14-15, 18-19)
Inyik/ Mana yacu, twuhagize amazi asukuye,
Maze uduhanagureho ubwandure bwose.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana !
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitunangire umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 22, 1-14)
Muri icyo gihe, 1Yezu yongera kubabwirira mu migani ati 2“Ingoma y’ijuru imeze nk’umwami wacyuje ubukwe bw’umuhungu we ; 3agatuma abagaragu be guhamagara abatumiwe mu bukwe, ariko banga kuza. 4Nuko yongera gutuma abandi bagaragu, kugira ngo babwire abatumiwe bati ‘Dore nateguye amazimano ; ibimasa byanjye n’amatungo yanjye y’imishishe byabazwe, byose byatunganye nimuze mu bukwe.’ 5Ariko bo ntibabyitaho barigendera, umwe mu murima we, undi mu bucuruzi bwe, 6maze abandi bafata abagaragu babagirira nabi, barabica. 7Umwami ararakara yohereza ingabo ze zirimbura abo babisha, kandi zitwika umugi wabo. 8Hanyuma abwira abagaragu be ati ‘Iby’ubukwe byateguwe, ariko abatumiwe ntibari babikwiye. 9Nimugende rero mu mayirabiri, mutumire mu bukwe abantu bose muhura.’ 10Abo bagaragu bakwira amayira bakoranya abo babonye bose, ari ababi ari n’abeza, maze inzu y’ubukwe yuzura abatumirwa. 11Nuko umwami arinjira ngo arebe abari ku meza, maze ahabona umuntu utambaye iby’ubukwe. 12Aramubwira ati ‘Mugenzi wanjye, waje ute hano udafite umwambaro w’abakwe ?’ Undi araceceka. 13Nuko umwami abwira abahereza ati ‘Nimumubohe amaguru n’amaboko, mumujugunye hanze mu mwijima, aho azaririra kandi agahekenya amenyo.’ 14Koko hahamagarwa benshi, hagatorwa bake. »


text:
Aba mbere batangiye kurekurwa kuri uyu wa kabiri. Byari ibyishimo ku bana, kuko bavugaga ko bataye ubuzima bubi babagamo muri icyo kigo cyo kwa Kabuga. Akarere ka Gasabo ni ko kabimburiye utundi turere, gukura abana mu kigo cyo kwa Kabuga bagashyikirizwa ababyeyi babo.
Ni umuhango wari witabiriwe n’abayobozi b’akarere, ndetse n’abashinzwe imibereho myiza ku mirenge bafashaga abana n’ababyeyi babo kugera ku mirenge y’iwabo.
Ikibazo cy’abana bo mu muhanda cyatangiye kumvikana cyane mu ntangirio z’uyu mwaka wa 2016, ndetse abayobozi bakuru b’igihugu bagira icyo bakivugaho. Mu mwiherero uherutse wahuje abayoboi bakuru b’igihugu bagarutse ku cyibazo cy’abana bo mu muhanda.
Umunyamakuru w'Ijwi ry'Amerika mu Rwanda Assumpta Kaboyi ni we wakurikiranye iyi nkuru.